
הכנסת העשרים
מושב שני
<פרוטוקול מס' 203>
מישיבת ועדת החוקה, חוק ומשפט
יום שני, ז' בסיון התשע"ו (13 ביוני 2016), שעה 10:00
<סדר היום:>
<הצעת חוק הצהרת הון של בעלי תפקידים בכירים בשירות המדינה וברשויות המקומיות, התשע"ה-2015>
נכחו:

<חברי הוועדה:> 
ניסן סלומינסקי – היו"ר
יעל גרמן

רויטל סויד

אוסאמה סעדי

אלעזר שטרן

<מוזמנים:> 
	דני חורין
	–
	מחלקת ייעוץ וחקיקה, משרד המשפטים

	רותם ארנרייך
	–
	עו"ד, משרד המשפטים

	דפנה גוטליב
	–
	עו"ד, משרד המשפטים

	מיכאל שפיצר
	–
	מנהל בתי המשפט, הנהלת בתי המשפט

	אחיקם סטולר
	–
	ד"ר, שופט, הנהלת בתי המשפט

	ברק לייזר
	–
	יועמ"ש, הנהלת בתי המשפט

	שירי לנג
	–
	ממונה חקיקה בלשכה המשפטית, הנהלת בתי המשפט

	אורית במני
	–
	יועצת בכירה למנהל בתי המשפט, הנהלת בתי המשפט

	יהודה עמרני‎
	–
	מנהל פעילות, התנועה למשילות ודמוקרטיה

	שמחה רוטמן
	–
	יועץ משפטי, התנועה למשילות ודמוקרטיה

	אילן רם
	–
	מנהל מינהל הסגל הבכיר, נציבות שירות המדינה

	יואל הדר
	–
	יועמ"ש, הלשכה המשפטית, המשרד לביטחון פנים

	שבתאי גרברציק
	–
	דובר למגזר דתי חרדי, המשרד לביטחון פנים

	הדס פטר
	–
	ע' יועמ"ש משטרה, המשרד לביטחון פנים

	טל ארגמן
	–
	ע. יועמ"ש לענייני אסירים, המשרד לביטחון פנים

	בן ציון
	–
	כלאי, ראש תחום חקיקה, השב"ס, המשרד לביטחון פנים

	אנפה כרמלי
	–
	ר' מדור חקיקה, משרד הביטחון

	מרגלית בוטרמן
	–
	עו"ד, משרד הפנים

	שמעון מעתוק
	–
	מנכל אגף כ"א ושכר ברשות המקומית, משרד הפנים

	רפי רכס
	–
	עוזר ראשי ליועץ המשפטי, בתי הדין הרבניים

	בשארה פארן
	–
	הלשכה המשפטית, נציבות שירות המדינה

	נועה בן-אריה
	–
	יועמ"ש, הרשויות המקומיות

	שרה קרמר
	–
	פעילה, המשמר החברתי


לרשימת השדלנים שנכחו בדיון – ראו בקישור זה.

<ייעוץ משפטי: >
נעמה מנחמי
<מנהל הוועדה:>
אסף פרידמן
<רישום פרלמנטרי:>
אסתר מימון
<הצעת חוק הצהרת הון של בעלי תפקידים בכירים בשירות המדינה וברשויות המקומיות, התשע"ה-2015,  פ/1719/20 כ/633, הצעת ח"כ בצלאל סמוטריץ'>
<היו"ר ניסן סלומינסקי:>
בוקר טוב לחברי חברי הכנסת, בוקר טוב לאנשי המשפט – עכשיו אני לא יכול להגיד "הממלכה", זאת רשות נפרדת – למיכה ולאחיקם. אני מניח, אם אני זוכר טוב, שאתה מייצג את ועד השופטים.
<מיכאל שפיצר:>
נציגות השופטים.
<היו"ר ניסן סלומינסקי:>
נציגות, כי בטח אסור לכם לעשות ועד, או אולי מותר. המשטרה מסכנה, אסור לה, לאלה מותר. יש כאן כל מיני. 

בוקר טוב לאנשי הממלכה לגווניהם, למשטרה, בוקר טוב לחברי העמותות שמצטרפים אלי, ובוקר טוב לכל אלה שהצטרפו שהם לא זה, לא זה ולא זה, לפחות בינתיים.
אנחנו דנים בנושא שצריך להיות פשוט לכאורה, אבל לפי הלחצים ולפי ההרכב וכו', אני מבין שהוא לא כל-כך פשוט, הנושא של הצעת החוק של בצלאל ועוד רשימה של חברי כנסת – הצעת חוק הצהרת הון של בעלי תפקידים בכירים בשירות המדינה וברשויות המקומיות. 

האמת היא, שאם הייתי יודע שהנושא הזה עדיין לא סגור עד הסוף, יכול להיות שלא היינו עושים את הישיבה כי אנחנו בלחץ גדול של זמן. דבר כזה היה חשוב מאוד שייסגר קודם כול בין הגופים אם אפשר, ואם לא, שיבואו אלינו להכרעה. יכול להיות שכן הגיעו לסיכומים בין הגופים, נשמע היום, ואם ההבדלים הם הבדלים קטנים מאוד, פה אפשר להכריע בהם ולהתקדם.

<בצלאל סמוטריץ (הבית היהודי):>
על הרוב יש הסכמה.

<היו"ר ניסן סלומינסקי:>
הזמן הבא שיהיה הוא רחוק, ואני רוצה כן לנסות לסיים את הדברים.

יש טענה אחת שהשינויים האחרונים שנעשו בהבנות בין הגופים הגיעו לייעוץ המשפטי שלנו רק הבוקר.
<נעמה מנחמי:>
הם נשלחו בחמישי בלילה. לא ידעתי שהם נשלחו.
<אוסאמה סעדי (הרשימה המשותפת):>
זאת אומרת, אין לנו הנוסח הכי מעודכן.
<נעמה מנחמי:>
גם לחברי הכנסת אין הנוסח הכי מעודכן.

<אוסאמה סעדי (הרשימה המשותפת):>
אז על מה נדון?

<אלעזר שטרן (יש עתיד):>
למה? אנחנו רגילים פה לדון בלי נוסחים...

<רויטל סויד (המחנה הציוני):>
לא בלי נוסחים מעודכנים, בלי נוסחים בכלל.
<אלעזר שטרן (יש עתיד):>
זה מה שאני אומר "בלי נוסחים".

<רויטל סויד (המחנה הציוני):>
יש לנו כבר מיומנות בזה.

<היו"ר ניסן סלומינסקי:>
לפעמים כשדנים בלי נוסח זה רק לכבוד הוועדה שאנחנו באים, רוצים לשמוע את חברי הוועדה ולפי זה מכינים את הנוסח. ההיפך, זה רק לכבודה של הוועדה.
<רויטל סויד (המחנה הציוני):>
שכנעת אותנו, ניסן.

<היו"ר ניסן סלומינסקי:>
דרך אגב, כך היה פעם.
<אלעזר שטרן (יש עתיד):>
לא נעים לי להגיד לך, בקואליציה הזאת, זה לא רק בוועדה הזאת.
<היו"ר ניסן סלומינסקי:>
אני מדבר על הוועדה הזאת. אנחנו מכבדים מאוד. אני אומר את המחאה.

האמת היא שאנחנו דנים עכשיו לקראת הקריאה השנייה והשלישית, כלומר, זה כבר עבר דרכנו, גם בקריאה טרומית וגם בקריאה ראשונה. זאת אומרת, זו לא הפעם הראשונה שאנחנו דנים, אלא ככל שמתקרבים להר, יש יותר עשן ויותר אש, כמו בהר סיני.
<מיכאל שפיצר:>
אני מבקש, אדוני היושב-ראש, רק להזכיר שהסכמנו להעביר את הקריאה הראשונה בכפוף לזה שנשב עם חבר הכנסת סמוטריץ ונדון בשינויים, ולמרבה הצער - - -
<בצלאל סמוטריץ (הבית היהודי):>
היו שלוש ישיבות, ברוב הגענו - - -
<היו"ר ניסן סלומינסקי:>
רגע. רגע. רגע.

<מיכאל שפיצר:>
לא התגבשנו לכלל הסכמה מלאה.
<היו"ר ניסן סלומינסקי:>
א', אני מקבל את הערתך עם הסתייגות קטנה. יכול להיות שגם אם לא הייתם מסכימים היינו מעבירים את זה.
<מיכאל שפיצר:>
אני רק מציין עובדה.
<יעל גרמן (יש עתיד):>
אני, על כל פנים, ארצה לשמוע את עמדתם.
<היו"ר ניסן סלומינסקי:>
ודאי. היעלה על דעתך שלא נשמע את עמדתם?

<בצלאל סמוטריץ (הבית היהודי):>
נזכור את כל מה שקרה. היו כמה ישיבות - - -
<היו"ר ניסן סלומינסקי:>
היעלה על דעתך שלא נשמע אותם?

<יעל גרמן (יש עתיד):>
אני רוצה לשמוע את עמדתם.

<נעמה מנחמי:>
מאחר שלקריאה הראשונה לא קראנו את הצעת החוק, הספקנו לקרוא רק שני סעיפים, הפעם נְהַדֵּר ונקרא סעיף-סעיף.
<היו"ר ניסן סלומינסקי:>
אנחנו נקרא ובכל מקום שכבר יש הסכמות או שינויים הם יעלו על השולחן, חברי ישימו את לבם ונראה אם אנחנו מקבלים, מוכנים, אם זה בשל וכו'.

<נעמה מנחמי:>
נקרא, וכשיהיו שינויים אני אבהיר ככל שניתן.

<רויטל סויד (המחנה הציוני):>
זה כולל את השינויים - - -

<מיכאל שפיצר:>
אנחנו נעיר בכל מקום שיש לנו הסתייגות. ככה זה עובד?

<היו"ר ניסן סלומינסקי:>
אם זה לא נמצא אצלנו. היא קיבלה נוסח של חמישי בלילה, לכן יכול להיות שכבר יש בו ההסכמים או ההבנות שביניכם, כך אני מקווה.

<נעמה מנחמי:>
נתחיל ונראה מה ניתן לעשות.

<שמחה רוטמן:>
מה שמוקרא עכשיו זה הנוסח באתר הוועדה?

<נעמה מנחמי:>
באתר הוועדה זה הנוסח של חמישי  בצהרים.
<היו"ר ניסן סלומינסקי:>
אני רוצה להזכיר לכולם שמי שירצה לדבר ירים את ידו, נשמח לתת לו, אבל שזה יהיה מסודר, ולא כולם ייכנסו באמצע ויצעקו, כי אצלנו בוועדה מקובל שדברי חכמים בנחת נשמעים.

<נעמה מנחמי:>
לפני שאני מתחילה לקרוא נדבר שנייה רק על העיקרון. העיקרון, כפי שהוסכם עליו בין הגורמים השונים, הוא שלצד הצעת חוק אחת שדנה בבעלי תפקידים בכירים בשירות הציבורי וברשויות המקומיות, נעשה גם תיקונים עקיפים לעניין שופטים, דיינים קאדים וכו'. אני כנראה מפספסת מישהו, אבל נגיע אליהם כשנגיע. עכשיו נתחיל עם הצעת החוק המרכזית, שהיא בעלי תפקידים בכירים בשירות הציבורי, התשע"ו-2016, ולא בשירות המדינה כפי שמופיע אצלכם וברשויות המקומיות.
<רויטל סויד (המחנה הציוני):>
לא הבנתי. את מפרידה את זה לשני חוקים נפרדים?
<נעמה מנחמי:>
אנחנו עושים תיקונים עקיפים - - -

<בצלאל סמוטריץ (הבית היהודי):>
הנהלת בתי המשפט ביקשה שנעשה תיקון עקיף לחוק בתי המשפט ולא נשים אותם פה.

<רויטל סויד (המחנה הציוני):>
כל מה שקשור לשופטים ייעשה בחוק בתי המשפט?

<נעמה מנחמי:>
נכון, אבל מאחר שבחוק בתי המשפט רק השופטים ולא הדיינים והקאדים, בעצם כל גורם, למשל הדיינים, התיקון שלהם ייעשה בחוק הדיינים, הקאדים וכו' וכו'.
<אלעזר שטרן (יש עתיד):>
מה החוק הזה בא לרבות אם בצלאל יכול להגיד בשני משפטים?
<יעל גרמן (יש עתיד):>
מה מטרתו?

<אוסאמה סעדי (הרשימה המשותפת):>
שקיפות, זו המילה של בצלאל.
<היו"ר ניסן סלומינסקי:>
אני אתן לבצלאל להגיד בגדול - -

<יעל גרמן (יש עתיד):>
מה חסר שהחוק הזה יהיה מלא?

<היו"ר ניסן סלומינסקי:>
- - לפני שנעבור, כי חשבתי שאתם כבר בקיאים. בצלאל, תן בכמה דקות מה החוק הזה בא לעשות, חשבתי שאנחנו כבר יודעים.
<בצלאל סמוטריץ (הבית היהודי):>
נורא פשוט. החוק מייצר האחדה של כל השירות הציבורי על סוגיו. היום חלק מהגורמים צריכים להגיש הצהרות הון, חלק לא, חלק מכוח חוק, חלק מכוח תקנות. נניח נבחרי ציבור – חברי כנסת, ראשי רשויות וכו' מכוח חוק מסוים. חלק מהעובדים בשירות המדינה מכוח תקנות שירות המדינה. אנחנו לוקחים פה את אותם עקרונות שחלים ומייצרים סטנדרט אחיד בצבא, במשטרה, בשב"ס, במערכת בתי המשפט, הדיינים, משרד המשפטים והרשויות המקומיות. מייצרים סטנדרט אחיד, כמובן בתוספת מתייחסים לאיזה בעלי תפקידים רלוונטיים, באופן בסיסי זה תמיד הבכירים יותר שבאים במגע עם סמכויות כספיות, אזרחיות וכו', מאחידים גם מה אמורה לכלול הצהרת ההון.
אגב, חשוב שידעו עובדי מדינה. אני לא יודע אם יושבים פה כאלה, אבל בעקבות החוק הזה אנחנו גם מקלים. יש תיקונים שדרך הדיונים פה מצאנו לנכון להקל או לפשט פרוצדורות ממה שקיים היום, ומשרד המשפטים יתאים את זה גם בתקנות של שירות המדינה.

בסוף אנחנו רוצים להגיע למצב שהדבר אחיד, שכולם מצהירים על אותו דבר, מגישים את אותם מסמכים, באותה תקופה, באותה צורה, מגיבים באותה צורה למי שלא חל עליו שינוי משמעותי בין תקופה לתקופה. בקיצור, כמה שרק אפשר לייצר אחידות, למעט איפה שיש שונות רלוונטית. נניח, אצל שופטים יש תקופת ניתוק קשרים, שהיא לא קיימת אצל עובדי מדינה מסוימים אחרים - - -

<היו"ר ניסן סלומינסקי:>
זה פרטים.

<בצלאל סמוטריץ (הבית היהודי):>
איפה שיש שונות רלוונטית למישהו מסוים, הכנסנו את השונות, אבל בגדול רוצים מאוד-מאוד להגיע לסטנדרט אחיד.

<היו"ר ניסן סלומינסקי:>
צריך להבין שלא מדברים רק על בעלי תפקיד מבחינת דרגה בצבא, נניח מתא"ל לאלוף - - -

<בצלאל סמוטריץ (הבית היהודי):>
כן. אלה שיש להם - - -

<היו"ר ניסן סלומינסקי:>
אלופים כולם, אבל תא"לים רק אותם אלה שיש להם נגישות לציבור, כסף וכו'.
<בצלאל סמוטריץ (הבית היהודי):>
מסיבות אזרחיות וכספיות.

<היו"ר ניסן סלומינסקי:>
הפונקציות סוכמו - - -

<אלעזר שטרן (יש עתיד):>
אלופים לא מגישים היום דוח.
<בצלאל סמוטריץ (הבית היהודי):>
בחוק הם יחויבו, כנ"ל תא"לים, אבל תא"לים, אני רק אומר כדוגמה וכנ"ל יהיה גם במשטרה – בתא"לים לא כל התא"לים, אלא רק אותם תא"לים שהפונקציה שלהם היא כזאת שבאה במגע עם כסף או עם אנשים וכו', והרשימה הזאת סוכמה בין הצבא, המשטרה ומשרד המשפטים על הפונקציות.

אם יש נניח תא"ל מפקד אוגדת עזה או לבנון, תא"ל קרבי שאין לו שום קשר עם שום דבר – לא. לעומת זאת, תא"ל שמתעסק עם רכש או דברים כאלה - - -

<יואל הדר:>
זה לא סוכם.
<היו"ר ניסן סלומינסקי:>
סתם כדוגמה.

<בצלאל סמוטריץ (הבית היהודי):>
מול המשטרה אנחנו עדיין במחלוקת. מול הצבא סוכם, המשטרה במחלוקת. יש לכם בתוספת, אלעזר, רשימה של - - -
<היו"ר ניסן סלומינסקי:>
הזכרתי דוגמאות בגדול ונראה את זה בפרטים.

<בצלאל סמוטריץ (הבית היהודי):>
עוד שתי נקודות חשובות: האחת, זו הצהרה חסויה, כפי שיש היום. צריך לדעת את זה. הבקרה היחידה שקיימת היא בקרת צ'ק ליסט. זאת אומרת, זה לא שמגישים מעטפה ריקה ויכול להיות שאין במעטפה כלום. הגורם שמקבל, פותח את ההצהרה, רק בודק שהכול קיים בה, שהכול מולא, שהטפסים קיימים, שהמסמכים שצריך לצרף צורפו. כמובן אין פה רואה חשבון שבודק לעומק וכו', אלא רק בקרה של צ'ק ליסט - - - 

<היו"ר ניסן סלומינסקי:>
כמו מה שאנחנו עושים, חברי הכנסת.
<בצלאל סמוטריץ (הבית היהודי):>
- - - היא חסויה לחלוטין.

<רויטל סויד (המחנה הציוני):>
החשש הוא שהשופטים יכניסו מעטפות ריקות.

<בצלאל סמוטריץ (הבית היהודי):>
למה השופטים? מה זה קשור לשופטים?

<קריאה:>
גם עובדים.
<היו"ר ניסן סלומינסקי:>
כל העובדים. זה מה שאנחנו עושים.

<רויטל סויד (המחנה הציוני):>
אנחנו גם מכניסים מעטפות ריקות.

<היו"ר ניסן סלומינסקי:>
יש כאלה שיש להם מעטפה ריקה, כי אין לו מה להצהיר.

<אלעזר שטרן (יש עתיד):>
איפה זה קיים בעולם?

<בצלאל סמוטריץ (הבית היהודי):>
רויטל, אני מבין את הרגישות. איפה שנתווכח ונשתכנע, נשנה לכולם. הסטנדרט יהיה אחיד איפה שאין שונות מיוחדת של סעיף ספציפי למגזר מסוים לעוסק מסוים. אם פה בוועדה יחליטו על תיקונים, זה כמובן לגיטימי לחלוטין, הם יהיו אחידים לכולם. רק אמרתי שזה חסוי וזה יגולה אך ורק בצו בית משפט. על זה אגב היה דיון. משרד המשפטים רצו יותר מרחיב, אני סירבתי. אך ורק בצו שופט, בגלל הסוגיה של פרטיות ביחס לכל הסקטורים. אם רוצים לחשוף את זה, כי יש חשש או משהו כזה – צו של בית משפט. זה בגדול.
<היו"ר ניסן סלומינסקי:>
נקודה חשובה, שאין לזה קשר להצהרת הון שאתה מגיש למס הכנסה. שם היא קצת שונה, ושם מס הכנסה, בהתאם לדרישות שלו, לא על כולם, יש פונקציות וכו', שם הם עושים בדיקה וכל הדברים האחרים. אין לזה קשר, זה סיפור נפרד. הצהרת ההון הזאת זה מה שאנחנו כחברי כנסת עושים.
<יעל גרמן (יש עתיד):>
שאל חברי שאלה שמעניינת גם אותי.
<אוסאמה סעדי (הרשימה המשותפת):>
גם אותי. מה המצב בעולם.

<אלעזר שטרן (יש עתיד):>
איפה בעולם יש דברים כאלה? 
<היו"ר ניסן סלומינסקי:>
אין לי מושג.

<אוסאמה סעדי (הרשימה המשותפת):>
האם אפשר לבקש מהממ"מ לעשות את זה?

<אלעזר שטרן (יש עתיד):>
אני לא יודע למה הצבא הסכים. ממתי אלוף פיקוד צפון צריך להגיש? מה אתה שם עליו מראש כשאתה אומר לו "אתה תגיש הצהרת הון ומישהו אחר לא יגיש"?
<היו"ר ניסן סלומינסקי:>
מי זה "מישהו אחר"?

<אלעזר שטרן (יש עתיד):>
השכן שלי, מנהל מרכז ישיבות בני עקיבא.
<היו"ר ניסן סלומינסקי:>
למה אתה לא שואל את זה על חברי הכנסת?

<אוסאמה סעדי (הרשימה המשותפת):>
יש הבדל, כי אנחנו נבחרי ציבור. הוא נבחר ציבור, הוא צריך להיות שקוף. זה בעל תפקיד. יש הבדל בין נבחר ציבור לבין פקיד.
<היו"ר ניסן סלומינסקי:>
הרי מאחר שהמדרון הוא חלקלק כמו שראש עיר – אף אחד לא חושד בראש עיר - - -

<אוסאמה סעדי (הרשימה המשותפת):>
יש. יש - - -

<אלעזר שטרן (יש עתיד):>
אני חושד שאלוף פיקוד מרכז התנהג לא יפה מול המתנחלים – למה אלוף פיקוד מרכז נכנס לתוך זה?

<אוסאמה סעדי (הרשימה המשותפת):>
ניסן, יש הבדל משמעותי בין נבחרי ציבור לבין פקידים.

<בצלאל סמוטריץ (הבית היהודי):>
נבחר ציבור הוא עבריין עם פוטנציה יותר מאשר פקיד?
<היו"ר ניסן סלומינסקי:>
רשויות מקומיות - - -

<קריאה:>
- - -

<בצלאל סמוטריץ (הבית היהודי):>
להיפך, הוא אפילו פחות צריך את זה, כי הוא מעמיד את עצמו לבחירה והתקשורת בודקת אותו. נבחר ציבור שיש לו דירה בספסופה, כולם יודעים על זה.
<היו"ר ניסן סלומינסקי:>
ראשי מועצות – הפונקציות במועצה שקשורות לקשר שיכול להיות במדרון החלקלק - - -

<אלעזר שטרן (יש עתיד):>
שאלתי אותך איפה אלוף פיקוד צפון קשור למשהו. אמרת רק על תא"לים. מתי פעם אלוף פיקוד צפון או דרום או מרכז עשה משהו שקשור - - -
<יעל גרמן (יש עתיד):>
אם הוא עשה. למה להשליך את זה על כולם?

<בצלאל סמוטריץ (הבית היהודי):>
נקודת המוצא - - -

<אלעזר שטרן (יש עתיד):>
חברי כנסת עשו הרבה, שרים עשו הרבה, ראשי רשויות עשו הרבה - - -
<בצלאל סמוטריץ (הבית היהודי):>
ופקידים עשו עוד יותר, תאמין לי, אם מסתכלים היסטורית. נקודת המוצא היא, ודובר על זה גם בדיונים הקודמים, אני לא יודע אם היית, שאף אחד חס וחלילה לא חושד באף אחד בשחיתות, נקודה. לא בחברי כנסת, לא בפקידים בכירים, לא במפקדים ולא בשופטים. אין דבר כזה. עם זאת, קבעה מדינת ישראל כבר לפני הרבה מאוד שנים שלהגשת הצהרת הון יש איזה תרומה כנראה. העובדה היום שחלק גדול מאוד - - -

<אלעזר שטרן (יש עתיד):>
 - - - מגיש.

<בצלאל סמוטריץ (הבית היהודי):>
רק רגע. העובדה היום שחלק מאוד גדול מהעובדים בשירות הציבורי ונבחרי ציבור, גם בכנסת וגם ברשויות מקומיות, מגישים הצהרות הון, מכיוון שחשבה המדינה לאורך שנים – זה גם מוסדר בשורה שלמה של חוקים ותקנות – שיש לזה איזה אפקט מרתיע, אפקט מצנן, שגורם לאדם לחשוב פעמיים. פעם ב-X שנים הוא מגיש הצהרת הון, זה נמצא אצל מישהו אחר, ואם יש לו יצר הרע להתעשר שלא כדין, הוא יודע שהוא יצטרך יום אחד לעמוד מול הצהרת ההון הזאת, וכנראה – אפשר להתווכח על זה, אלעזר – כנראה שיש לזה איזה אפקט מצנן, וזה תורם לטוהר המידות ולתקינות בשירות הציבורי. כיוון שזה כבר קיים, מצאנו לנכון לאחד את זה, ושלא יהיה מצב שחלק כן וחלק לא, חלק מסוג כזה וחלק מסוג אחר, חלק לתקופה כזאת וחלק לתקופה כזאת, אמרנו שנעשה את זה קטגורית - - -
<יעל גרמן (יש עתיד):>
אדוני היושב-ראש, אני מבקשת לדבר.

<היו"ר ניסן סלומינסקי:>
אני אתן לכם.

<בצלאל סמוטריץ (הבית היהודי):>
השאלה אם אתה פותח עכשיו דיון עקרוני או שאתה עובר לסעיפים, כי דיון עקרוני כבר היה.
<היו"ר ניסן סלומינסקי:>
חברי הכנסת יכולים. נדמה לי שזה עבר פה אחד בקריאות בכנסת, אם אני לא טועה. 
<יעל גרמן (יש עתיד):>
 - - - אם זה עוד לא עבר - - -

<היו"ר ניסן סלומינסקי:>
עד עכשיו היו דיונים רק בפרטים, עכשיו אתם רוצים לפתוח את הדיון העקרוני. בסדר, אני מוכן.
<אלעזר שטרן (יש עתיד):>
בשביל להבין את הדברים.
<היו"ר ניסן סלומינסקי:>
זו זכותם של חברי כנסת, רק שכבר עברנו את הדיון העקרוני. בפרטים לא דנו, אבל העקרוני עברנו. 

<יעל גרמן (יש עתיד):>
לא עשינו אותו פה.
<היו"ר ניסן סלומינסקי:>
גם פה עשינו.

<יעל גרמן (יש עתיד):>
פה לא עשינו.

<היו"ר ניסן סלומינסקי:>
עשינו, אבל, חברי - - -

<יעל גרמן (יש עתיד):>
ברשותך. לכאורה, כמו שאתה אומר, הרי אף אחד מאתנו לא יכול להתנגד לשקיפות, ולבקשה כזאת. לכאורה, כמו שאומר חברי, חבר הכנסת סמוטריץ, מדובר פה במשהו שבן-אדם ממלא, שם באיזה מקום, למקרה וקורה משהו. זה לכאורה, אבל אני אומר לך איפה אני חשה תחושה מאוד לא נוחה. קודם כול, בניגוד למה שאמר חבר הכנסת סמוטריץ חובת הצהרות ההון גם לראשי עיר, גם לחברי כנסת וגם לשרים היא שנים רבות, ובמשך השנים האלה לא ראיתי שגם ראשי ערים, גם חברי כנסת וגם שרים נמנעו מהמעשים שהם עשו והועמדו עליהם לדין ונכנסו לבית סוהר. זאת אומרת, לא ראיתי שהצהרת ההון מנעה שחיתות.
<בצלאל סמוטריץ (הבית היהודי):>
את לא יודעת כמה כאלה זה כן מנע.
<יעל גרמן (יש עתיד):>
יכול להיות. על כל פנים, זה בוודאי לא מנע לחלוטין, הראיה שיש מקרים בכל הרשימה הזאת.
איפה אני חשה לא בנוח? אני חשה לא בנוח מפני שברגע שאנחנו באים, וזה לא מוסתר, אני חושבת שדי ברור שבאיזה מקום אין אפילו איש ציבור שאין לו קופת שרצים עליו - - -
<אלעזר שטרן (יש עתיד):>
שאין ממנים על הציבור.
<יעל גרמן (יש עתיד):>
בבקשה. איש ציבור צריך לדעת שברגע שהוא נבחר, הוא צריך לתת דין וחשבון, הוא צריך להיות שקוף וכו'. אבל כשאנחנו פונים לבכירים, כשאנחנו פונים לשופטים, כשאנחנו פונים לאנשי צבא, כשאנחנו פונים לאנשי משטרה, לאנשי שב"ס, מבחינתי אנחנו מטילים בהם דופי. אנחנו אומרים: אנחנו לא סומכים עליכם.
<היו"ר ניסן סלומינסקי:>
וואו.
<יעל גרמן (יש עתיד):>
אני אומרת לך את תחושתי. אני לא יודעת מה חברי יחושו, אבל אני אומרת לך מה תחושתי - -

<בצלאל סמוטריץ (הבית היהודי):>
אני מוחה ממש.

<יעל גרמן (יש עתיד):>
- - תחושתי שאנחנו באים ואומרים: אנחנו כבר לא סומכים על האנשים האלה, לא על השופטים, לא על הצבא, לא על המשטרה, לא על השב"ס, אנחנו רוצים שגם הם יהיו, כל הזמן למנוע מהם, להגיד להם: חבר'ה, תדעו לכם, יש בכספת הצהרת הון, ואם תעשו משהו, נפתח אותה ונראה. יש פה הבעת אי-אמון שלנו - - -
<בצלאל סמוטריץ (הבית היהודי):>
ביחס - - -

<היו"ר ניסן סלומינסקי:>
בצלאל, לא. בצלאל, בבקשה, תן לחברי הכנסת להתבטא.

<יעל גרמן (יש עתיד):>
- - - הבעת אי-אמון שלנו, של המחוקקים, באותם אנשים, וזה נותן לי תחושה לא נוחה.

<היו"ר ניסן סלומינסקי:>
תודה. אלעזר.
<אלעזר שטרן (יש עתיד):>
אני רוצה ללכת לשני מקומות: האחד, יש אלטרנטיבה כמובן בקצה שכל אזרח במדינת ישראל יגיש הצהרת הון כמו בארצות-הברית. זה מצד אחד. מצד שני, נבחר ציבור, מי שנחשוב, תיכף נדבר מה הוא יעשה.
אין ספק שאתה מגדיל קבוצה לכמויות כאלה ולאנשים שכל חטאם היה שגדלו במסלול הציבורי, או השירותי בהקשרים האלה, או סיכנו את חייהם, לא משנה מה, ואתה אומר להם: אתה חשוד יותר מהאחרים, למרות שאין לזה שום קשר. אני לא חושד בבצלאל שמישהו פעם רוצה לבוא אתם חשבון. פעם רוצים לבוא חשבון עם שופטי בית המשפט העליון ופעם רוצים לבוא חשבון עם אלופים או ניצבים או לא משנה מה בהקשרים האלה.

דבר שני, מה שחברתי אמרה. מה יוצא מזה? הגשתי הצעת חוק, דרך אגב, שמשאירה אותם אנשים שחייבים, אני לא יודע באיזה שוליים צריך להרחיב, אבל כשמישהו מתחיל תפקיד ומישהו מסיים תפקיד, דווקא בהיבט של הידוק הפיקוח, שתהיה איזה ועדה במשרד המשפטים יחד עם משרד האוצר, עם נציג של הכנסת או שופט בדימוס, שיסתכלו על ההפרשים ויגידו: אדוני, כך וכך. אתה רוצה, תמשוך שנה אחר כך, כדי שגם אחרי שאתה מסיים שנה, נוכל לראות איזה פירות הרווחת כתוצאה מההצבעות שלך פה - - -
<היו"ר ניסן סלומינסקי:>
על איזה תפקידים הגשת?

<אלעזר שטרן (יש עתיד):>
עלינו קודם כול. עלי.
<היו"ר ניסן סלומינסקי:>
עלינו – אנחנו מגישים.

<אוסאמה סעדי (הרשימה המשותפת):>
אבל לא בודקים.

<יעל גרמן (יש עתיד):>
שיפתחו.

<אלעזר שטרן (יש עתיד):>
שלא יקרה מקרה שקרה פה לא מזמן שהלכו לפתוח וראו אם כן או לא. עלינו, על אלה שמגישים עכשיו, נעשה את זה לכלי אפקטיבי. הוא לא אפקטיבי. במקום להפוך חצי מדינה לחשודים פה - - -

<היו"ר ניסן סלומינסקי:>
לא הוספת גופים נוספים.

<אלעזר שטרן (יש עתיד):>
למיטב זכרוני לא הוספתי. דרך אגב, הסתבר לי אחר-כך שהרעיון הזה גובש גם במשרד האוצר או במשרד המשפטים על סוג של ועדה כזאת, שהמכובדות שלה מדברת בעד עצמה, האובייקטיביות שלה מדברת בעד עצמה, ושתבדוק אותנו. בתוך עמי אני יושב, אני גם רוצה שיבדקו אותי ואני גם אשמח שיבדקו אחרים ושידעו אחרים מראש את הרעיון הזה.
הרי מה אומרים? למה אין על כל אזרח דוח הצהרת הון שנתית כמו בארצות-הברית? כי מי יבדוק? אין לנו מספיק שיבדקו. דרך אגב, העובדה שבארצות-הברית - - -
<היו"ר ניסן סלומינסקי:>
אני חושב שרוצים רק דוח שנתי.
<אחיקם סטולר:>
זה דוח שנתי, זה לא הצהרת הון.
<היו"ר ניסן סלומינסקי:>
מה שמבקשים בארצות-הברית זה דוח שנתי, זה לא הצהרת הון.

<אלעזר שטרן (יש עתיד):>
כן.

<היו"ר ניסן סלומינסקי:>
זה עולמות שונים.
<אלעזר שטרן (יש עתיד):>
סליחה, דוח שנתי.

<היו"ר ניסן סלומינסקי:>
אני מדבר עכשיו על הצהרת הון.

<אלעזר שטרן (יש עתיד):>
אין ספק שדוח שנתי יפתור את זה. הרי מה זה דוח שנתי? זה על אחת כמה וכמה.
<אוסאמה סעדי (הרשימה המשותפת):>
זה יותר מפורט מהצהרת הון כללית.
<אלעזר שטרן (יש עתיד):>
בטח. דוח שנתי זה יותר.

<היו"ר ניסן סלומינסקי:>
הצהרת הון זה - - -

<אלעזר שטרן (יש עתיד):>
הצהרת הון זה מה סבתא שלך נתנה לך.
<היו"ר ניסן סלומינסקי:>
כל מה שיש לך. הכול. הצהרת הון היא יותר.

<אלעזר שטרן (יש עתיד):>
אני חושב שדוח שנתי זה יותר, בטח זה משרת יותר בהקשרים האלה.
<היו"ר ניסן סלומינסקי:>
זה רק למס הכנסה - - -

<אלעזר שטרן (יש עתיד):>
לא למשטרה, אתה אומר?

<היו"ר ניסן סלומינסקי:>
לצורך הזה זה הצהרת הון.

<אלעזר שטרן (יש עתיד):>
בוא נחזור לדבר הזה. אני חושב שגם כאן זה עדיין לא ייצר שום דבר, כמו שקיים עלינו. ועובדה שגם אלה שמגישים היום הצהרות הון, אין לזה שיניים, אין שום משמעות להצהרת ההון.

א', אני אתנגד לחלק מהאנשים בתוך זה. אני אומר את האמת. אני חושב שגם כך נבחר ציבור ישר - - - 

<בצלאל סמוטריץ (הבית היהודי):>
תוותר על כולם.
<היו"ר ניסן סלומינסקי:>
בצלאל. בצלאל.

<אלעזר שטרן (יש עתיד):>
אני רוצה להחיל על כולם מה שאמרתי. גם כך אנחנו מונעים מאנשים בגלל מה שאנחנו שמים להם על הראש לבוא לחלק מהתפקידים הציבוריים. דרך אגב, זה לא משנה אם זה על חברי כנסת, על אלופים או על שופטים בהקשרים האלה.

אני חושב שההוספה הזאת של הסוג הזה של החשד מראש, בעיני לפחות היא פוגעת, זה לא שהיא מיותרת. 
אם חפצי יושרה אנחנו, אז בואו נלך למה שאמרתי לך קודם, שאלה שמגישים היום את הדוח –  אפשר לדון בתוך זה אם החוק הנוכחי מפקשש מישהו, לא נחיל את זה על קבוצות גדולות יותר, אבל על אלה שמגישים את הדוח, נעשה את סוג הבדיקה שאמרתי, שגם הוא כמובן רק לעיני אותה ועדה, שמישהו יראה אותו, כי היום לא רואים אותו.

<היו"ר ניסן סלומינסקי:>
אוסאמה, ואחר כך רויטל.

<אוסאמה סעדי (הרשימה המשותפת):>
אדוני היושב-ראש, עקרונית אני חושב שאף אחד לא יתנגד לכך שכל אחד צריך להגיש דוחות והצהרת הון, ושיבדקו את זה ושיפקחו. אבל מה שעושים פה? למעשה זה מזכיר לי, אדוני היושב-ראש, חברי חברי הכנסת, את החוק שאנחנו דנים בו בוועדת הכספים בעניין האח הגדול. זה בדיוק מזכיר לי. 

<יעל גרמן (יש עתיד):>
הביומטרי.

<אוסאמה סעדי (הרשימה המשותפת):>
שם רוצים לתת סמכות לרשות המסים להיכנס לחשבונות פרטיים של כל אחד ואחד, אפילו שזה חשבונות פרטיים. למה? כי יכול להיות שמסתירים את הכספים של החברות בחשבונות הפרטיים.

<היו"ר ניסן סלומינסקי:>
זה משהו אחר. זה חוק אצלנו.

<יעל גרמן (יש עתיד):>
זה ההון השחור.
<היו"ר ניסן סלומינסקי:>
זה העמקת הגבייה.
<אוסאמה סעדי (הרשימה המשותפת):>
בדיוק, העמקת הגבייה. זה מזכיר לי את העניין הזה. ושם יש התנגדות חוצת מפלגות וסיעות בעניין החוק ההוא.
אני חושב שאם אנחנו סתם רוצים לעשות אפקט מצנן, בצלאל, יכול להיות שיש לזה אפקט מצנן, אבל אם אנחנו רוצים שיהיו השלכות ותוצאות על הדוחות האלה ולא סתם שנחייב את השופטים, את העובדים הבכירים בשירות הציבורי ואת האלופים למלא ולהפקיד את זה בכספת אצל גורם כלשהו, ושהוא רק יבדוק אם זה ממולא כמו שצריך, מבלי לבדוק את זה, מה הרווחנו? במה עסקינן? אני לא חושב שזה מקדם אותנו במאומה.
<בצלאל סמוטריץ (הבית היהודי):>
שיבדקו לכולם - - -
<היו"ר ניסן סלומינסקי:>
בצלאל, אם תרצה, תענה אחר כך.

<אוסאמה סעדי (הרשימה המשותפת):>
אם אנחנו רוצים באמת לבדוק את זה, ויכול להיות שיש היגיון בזה. אם עובד עירייה, פתאום יש לו אדמות, נכסים וכו', למה שהוא יתחבא מאחורי זה שאף אחד לא בודק? שיבדקו את זה. 
ההצעה של אלעזר נראית לי. לפחות שיגיש בהתחלה ועם הסיום שיגיש, ואז כן לבדוק, לחייב בבדיקה, על מנת לראות אם ראש עיר, מזכיר מועצה או אפילו מהנדס, יש לו פתאום גידול - - -
<היו"ר ניסן סלומינסקי:>
אתה רוצה לחייב אותם רק לבדוק?

<אוסאמה סעדי (הרשימה המשותפת):>
ההצעה כפי שהיא היום, אם זה עשרות אלפים או אפילו מאות אלפים, סתם יתחילו למלא, אפילו ללא רואה חשבון, בלי יועץ מס, רק הוא ישב וימלא, מכניסים למעטפה וסוגרים את זה לכמה שנים. יכול להיות שאף אחד לא יבדוק ויברור. מה המטרה? אם המטרה שלנו היא כן לבדוק וכן לחייב, יש היגיון בזה, אבל סתם להטריח את האנשים, להטריח את המערכת? יכול להיות שיש עגבנייה רקובה,  צריך לטפל בזה, אבל לא להכתים ציבור שלם. 

יושבים פה השופטים, ואנחנו היינו עורכי-דין. כמה שופטים סרחו במשך עשרות שנים? לא יודע. אני חושב שצריך לבקש, ואני מבקש מהממ"מ לבדוק במדינות אחרות יותר מתוקנות. נבדוק את זה, כמו שעושים מחקרים, על מנת לתת לנו אינדיקציה.
<יעל גרמן (יש עתיד):>
מחקר משווה.
<אוסאמה סעדי (הרשימה המשותפת):>
מחקר משווה.

<היו"ר ניסן סלומינסקי:>
אני מסכים. רק המשפט האחרון, "מדינות יותר מתוקנות" - - -
<אוסאמה סעדי (הרשימה המשותפת):>
אמרתי.

<היו"ר ניסן סלומינסקי:>
למה שאנחנו לא נהיה מתוקנים יותר ונוביל - - -

<אוסאמה סעדי (הרשימה המשותפת):>
יכול להיות, אבל בואו נראה מה יש. יכול להיות שיש.
<היו"ר ניסן סלומינסקי:>
זה בסדר. לזה אני מסכים. רויטל.

<רויטל סויד (המחנה הציוני):>
דעתנו לא היתה נוחה מהצעת החוק הזאת, וכבר אמרנו את זה בדיון הראשון. יש פה קונפליקט, כי מצד אחד אנחנו באמת מעודדים שקיפות ואנחנו רוצים טוהר מידות, בטח בשירות הציבורי. מצד שני, היה נראה שיש בהצעת החוק הזאת משהו, אני לא יודעת אם המילה היא קנטרני, אבל היא קצת נטפלת – כל ארבע שנים צריך להגיש הצהרת הון ולהפקיד את זה במקומות מסוימים ולפרט.

בשירות הציבורי אני מפרידה בין שני סוגי תפקידים – בין תפקידים שאסור בשום דרך בצורה שהיא לעוסק בהם לעבוד במקצוע נוסף לבין תפקידים בשירות הציבורי שמותר לעובד לעסוק במקצוע נוסף.

למה זה שונה? בואו ניקח לדוגמה שופטים, שהם רק שופטים, אז הצהרת ההון שלהם ביום שהם מתחילים וביום שהם מסיימים, למעט אם יש להם איזה עסקים משפחתיים, אמורה להיות פחות או יותר אותו דבר, לפחות מההכנסה מאותו משלח יד. גם חברי כנסת לא יכולים לעבוד בשום עבודה נוספת, ולכאורה, למעט גידול בהון טבעי או בנדל"ן או משהו כזה, לא אמור להיות משהו מאוד משמעותי. אבל כשיש לך אנשים אחרים שיש להם אפשרות לעסוק במשלח יד נוסף, פה אולי צריך באמת לבחון את הדברים.

<בצלאל סמוטריץ (הבית היהודי):>
למי מותר משלח יד נוסף?

<יעל גרמן (יש עתיד):>
לא למנכ"ל, לא למזכיר - - -
<רויטל סויד (המחנה הציוני):>
אני לא יודעת.

<בצלאל סמוטריץ (הבית היהודי):>
מהנדס הרשות יכול להיות פרילנס, לעבוד ברשות - - -

<יעל גרמן (יש עתיד):>
יש הבדל בין נבחר ציבור לבין עובד ציבור.
<רויטל סויד (המחנה הציוני):>
אני באמת לא יודעת. מישהו שעובד במשרד המשפטים, לא יכול לעבוד גם במשהו נוסף?

<בצלאל סמוטריץ (הבית היהודי):>
אולי רק מהנדס רשות שיכול להיות פרילנס. גם לא?
<רויטל סויד (המחנה הציוני):>
אני באמת לא יודעת. אני לא אומרת כי אני יודעת. אני לא יודעת. אני לא מדברת על משהו ספציפי. 
לכן קצת קשה לומר שהצעת החוק הזאת מיותרת במובן הזה, כי בסופו של דבר אנחנו רוצים בהחלט לאפשר שתהיה שקיפות ושיהיה מעקב, מצד שני, לדעתי, ביום הכניסה לתפקיד וביום סיום התפקיד, זה נראה לי די והותר ואין צורך בהפקדה בכל ארבע שנים או כל חמש שנים או כל שש שנים או כל שבע שנים או כל עשר שנים. אם שופט יושב על הכיסא 20 שנה, למה אתה צריך שבכל ארבע שנים הוא יגיש את הצהרת ההון הזאת? לעומת זאת, אם יש ראש עירייה שמתמנה בכל פעם ומשתנה, זה משהו אחר.

לכן כשאתה בא ואומר ביום תחילת התפקיד או היבחרו לתפקיד, וביום סיום התפקיד, זה נראה לי משהו קצת יותר הגיוני, מידתי, לא פולשני, לא קנטרני וגם לא עושה פעולות סרק, כי בסוף אתה יכול להפקיד בכל ארבע שנים, בכל שבע שנים, בכל עשר שנים הצהרת הון, ואף אחד לא יבדוק אותה. אז מה הטעם לעשות את זה?
<היו"ר ניסן סלומינסקי:>
תודה. בצלאל.

<בצלאל סמוטריץ (הבית היהודי):>
קודם כול, לא רק שאין בהצעה הזאת חלילה כדי להטיל דופי, אני חושב שזאת הצעה שיכולה לתרום ולחזק את אמון הציבור בשירות הציבורי. זאת מטרתה. כתבנו את זה גם בפתיח. השירות הציבורי סובל ברמות כאלה או אחרות מרמות נמוכות של אמון הציבור, ואני לא עושה כרגע השוואות מי יותר ממי. הדבר הזה אמור, ואני חושב שגם עשוי לחזק את אמון הציבור מתוך ידיעה שבאים חפים מכל אינטרס. 
אין ספק, אוסאמה ואלעזר, שהדבר הכי אפקטיבי והכי נכון היה שההצהרות הללו גם ייבדקו, ביחס לכולם. עוד פעם, יעל, אם יש הבדל בין נבחרי ציבור לעובדי ציבור, אז זה דווקא לטובתם של נבחרי הציבור שהם תחת אור הזרקורים, התחקירנים, הטלוויזיה והעיתונאים. לא יכול להיות נבחר ציבור שפתאום יקבל דירה בספסופה ולא ידעו על זה. לעומת זאת, עובדי ציבור לסוגיהם השונים, זה בהחלט יכול להיות.
<יעל גרמן (יש עתיד):>
היה אחד שקנה דירה ביפו ולא ידעו על זה עד שהתחילו לחקור אותו.
<בצלאל סמוטריץ (הבית היהודי):>
ברגע שהוא רץ לנשיאות, פתאום ידעו על זה.

<יעל גרמן (יש עתיד):>
אם הוא לא היה רץ לנשיאות, מי היה יודע?

<בצלאל סמוטריץ (הבית היהודי):>
לכן צריך גם אצל נבחרי ציבור, אבל קל וחומר שצריך גם אצל עובדי ציבור. אני לא רואה שום עדיפות להטיל את החובה על נבחרי ציבור ולא על עובדי ציבור. אם כבר, אז ההיפך. אני חושב שצריך להחיל את זה על כולם.

אוסאמה ואלעזר, אתם ודאי צודקים שהדבר הנכון יותר היה שההצהרות הללו גם ייבדקו לעומק. דא עקא – כמו שאומרים אצלנו – זה היה מטיל עומס בלתי אפשרי על המערכת. זה לא עשרות אלפים, אבל מספיק שזה אלפים. מישהו הרי צריך גם לדעת לקרוא את זה, זה לא סתם אדם. אלעזר, זה לא ועדה. לוקחים רואה חשבון שיודע לקרוא את ההצהרות האלה, יודע לנתח את המסמכים, יודע להגיד אם זה נכון, יודע להשוות את המסמך שנתת היום למסמך שנתת לפני ארבע שנים ורואה האם השינוי הזה הוא טבעי או השינוי הזה לא טבעי. זה עול שפשוט אי-אפשר היה לעשות. ובחיים כמו בחיים אנחנו מוצאים את האיזון בין הרצוי למצוי.

אם יש לי אפשרות ל-100% הצהרות הון של כולם ובודקים אותן או 0%, שזה לא להגיש בכלל, אז הלכנו למשהו באמצע שיש הצהרות, בודקים צ'ק ליסט לראות שלא נתת איזה מעטפה חתומה, וזה מייצר את האפקט המצנן, זה מייצר את הנראות הציבורית. אני חוזר ומדגיש שזה ישפר את אמון של הציבור בשירות הציבורי, ואם חס וחלילה יש משהו, הולכים להצהרת ההון, פותחים אותה ולומדים אותה לעומק עם רואה חשבון, כשצריך. זה נראה לי איזון בין הרצוי למצוי, איזון נכון.
<אוסאמה סעדי (הרשימה המשותפת):>
אם אתה אומר שהיה עדיף לבדוק את כל ההצהרות האלה, אז בוא נלך - - -
<יעל גרמן (יש עתיד):>
רק על נבחרי ציבור.
<בצלאל סמוטריץ (הבית היהודי):>
עוד פעם, אני טוען שאין שום היגיון. נבחרי ציבור יותר חשודים מאנשים אחרים?

<יעל גרמן (יש עתיד):>
 - - -

<היו"ר ניסן סלומינסקי:>
לא ככה. רבותי. יעל ובצלאל, לא בצורה כזאת. אוסאמה.

<אוסאמה סעדי (הרשימה המשותפת):>
אם אפשר לקחת צעד אחד קדימה, שניקח את אלה שמחויבים לפי החוק היום, נוסיף רשימה שאנחנו חושבים שהם צריכים להיות כמו נבחרי ציבור - - -
<בצלאל סמוטריץ (הבית היהודי):>
זה מה שעשינו.
<אוסאמה סעדי (הרשימה המשותפת):>
לא. אפשר לחייב אותו, כשהוא מתחיל בכהונה שלו, כשהוא מסיים את הכהונה שלו, ושכל אלה ילכו - - -
<היו"ר ניסן סלומינסקי:>
אתה מצטרף להצעה הבסיסית של אלעזר. הוא מדבר רק על חברי הכנסת. רויטל דיברה על רשימה רחבה יותר.
<אלעזר שטרן (יש עתיד):>
לדעתי חלק מהשופטים והשרים יש להם.
<יעל גרמן (יש עתיד):>
דיבר בצלאל על איזה איזון - - -

<היו"ר ניסן סלומינסקי:>
יש להם להערכתי רק דרך מס הכנסה, שהם מחויבים.
<מיכאל שפיצר:>
רק באקדמיה עד ארבע שעות.
<רויטל סויד (המחנה הציוני):>
החוק שלך לא חל על חברי הכנסת - - -

<בצלאל סמוטריץ (הבית היהודי):>
כי חברי כנסת בחוק-יסוד: הכנסת.

<יעל גרמן (יש עתיד):>
אדוני היושב-ראש, אני חושבת שהאיזון הראוי הוא ללכת רק על נבחרי ציבור. אני כן חושבת שיש הבדל מהותי בין נבחרי ציבור לבין עובדי ציבור.

<בצלאל סמוטריץ (הבית היהודי):>
אולי הפוך.

<יעל גרמן (יש עתיד):>
אני חושבת שנבחרי ציבור מחויבים גם בשקיפות ומחויבים בדיווח - - -

<היו"ר ניסן סלומינסקי:>
גזבר עירייה לא צריך?

<יעל גרמן (יש עתיד):>
אם רוצים ללכת על הכול, טוב, אבל אמר בצלאל שהוא לא רוצה. יהיה מאוד-מאוד קשה לבדוק אלפים. נבחרי ציבור, כמה יש? יש לנו 120, לרבות השרים, ועוד 250 ראשי רשויות. כמה זה? 370, 400 איש, שלהם ייפתח, ייסגר וייבדק, וכל השאר נשים בצד. אני חושבת שזה איזון נכון.
<היו"ר ניסן סלומינסקי:>
רבותי - - -
<דני חורין:>
אני רק - - - 

<היו"ר ניסן סלומינסקי:>
אחר-כך, אם יהיו דברים דחופים לאנשי הממלכה או המשפט או למישהו אחר, אבל ממש דחוף, רק לעצם העיקרון, אחר-כך אני ארצה שנעבור על הסעיפים, ובסוף יכול להיות שתהיה הצבעה אם אנחנו רוצים את זה או לא, אבל לפחות אם התכנסנו, נעבור על הסעיפים ונדבר עליהם.
<דני חורין:>
רק כנקודת הבהרה. לגבי עובדי מדינה, יש כבר היום הוראה בחוק שירות המדינה (מינויים), שמחייבת אותם בהגשת הצהרות הון פעם בארבע שנים. זה חל על שתי הדרגות העליונות בשירות המדינה, הבכירות בשירות המדינה. ההצעה הנוכחית מוסיפה אוכלוסיות נוספות, אבל כבר היום יש הצעה שמדברת על זה שבעלי התפקידים הבכירים בשירות המדינה - - -
<אלעזר שטרן (יש עתיד):>
הצעה או החלטה?

<דני חורין:>
הוראת חוק שאומרת שבעלי התפקידים הבכירים בשירות המדינה כבר היום חייבים להגיש.
<רויטל סויד (המחנה הציוני):>
כמו מי?

<דני חורין:>
בכל הדירוגים שתי הדרגות העליונות.
<אלעזר שטרן (יש עתיד):>
אין שם אלופים, ניצבים.
<דני חורין:>
יש שם בעלי תפקידים בכירים אחרים בשירות המדינה. עובדי מדינה בכירים בכל הדירוגים בדרגות הבכירות.
<בצלאל סמוטריץ (הבית היהודי):>
- - - חלק כן, חלק לא. איזה היגיון יש בזה?

<היו"ר ניסן סלומינסקי:>
בצלאל. מזה עשו אנלוגיה כנראה ואומרים: יש שתי דרגות בכירות, נעבור גם לגופים אחרים, לשתי הדרגות הבכירות, זה ניצב ותנ"צ, אלוף ותא"ל, כדי שתהיה השוואה.
<בצלאל סמוטריץ (הבית היהודי):>
אותו דבר ברשות המקומית.

<אלעזר שטרן (יש עתיד):>
למי בודקים היום? הרי שופטים - - -
<בצלאל סמוטריץ (הבית היהודי):>
לאף אחד.

<אחיקם סטולר:>
שופטים לא.
<אלעזר שטרן (יש עתיד):>
שרים?

<דני חורין:>
שרים זה לא מכוח החוק, מכוח הכללים למניעת ניגודי עניינים של שרים וסגני שרים. זה הצהרות הון שמוגשות מדי שנה, אגב, למבקר המדינה, וההצהרות האלה גם נבדקות.

<היו"ר ניסן סלומינסקי:>
חברי כנסת לא.

<אלעזר שטרן (יש עתיד):>
לכן הצעתי על חברי כנסת.
<היו"ר ניסן סלומינסקי:>
ההצעה הזאת דומה להצעה להשוות אותם למה שחברי הכנסת עושים - -

<דני חורין:>
עובדי מדינה.

<היו"ר ניסן סלומינסקי:>
- - או מה שמוטל עכשיו על עובדי מדינה בנושא. בבקשה, אדוני.
<אחיקם סטולר:>
שלום, אני דוקטור ושופט בבית המשפט המחוזי מרכז, בשש השנים האחרונות אני גם שופט מסים ורציתי טיפה להעביר לחברי הכנסת במה דברים אמורים.

קודם כול, נושא הדוח השנתי – כל אדם שמרוויח מעל איזה סכום, נדמה לי שהיום זה עומד על 600,000 או על 650,000 שקל לשנה, צריך להגיש דוח שנתי. אלה שמרוויחים פחות, לא מחויבים להגיש דוח שנתי.

<היו"ר ניסן סלומינסקי:>
מצירוף שלו ושל אשתו.
<אחיקם סטולר:>
כן, זה של התא המשפחתי והילדים הסמוכים על שולחנו.
מה מס הכנסה עושה עם הצהרות ההון? הוא מבקש ממך הצהרת הון בנקודת זמן מסוימת ובנקודת זמן מאוחרת יותר. יכול להיות 10-15 שנה. מה שהם עושים, הם לוקחים את שתי הצהרות ההון האלה, יש להם טבלאות חיים, מסווגים את הנישום לפי איזה סטטוס ואומרים: לפי טבלאות החיים אתה חי ברמה כזאת וכזאת, לכן אתה צריך להעביר כך וכך, ויש לך גידול הון לא מוסבר של 300,000, 400,000, 500,000 לאורך איזו תקופה, תסביר מאיפה גידול ההון הזה.

אנחנו דנים בתיקים האלה, מגישים שומה, שומה לפי מיטב השפיטה, ואנחנו דנים בזה. יש ויכוחים גדולים האם האדם באמת נכנס לטבלאות האלה, כן או לא.
רק לאחרונה כתבתי פסק דין די ארוך לגבי מישהו מלוד, כשאמרתי להם: רבותי, הוא בכלל לא נכנס לטבלאות שלכם ואתם לא יכולים לשפוט אותו לפי הטבלאות שלכם, וקבעתי שאין לו גידול הון בלתי מוסבר. זה מה שעושה עם זה מס הכנסה, ורק לגבי האנשים שהוא בודק, והבדיקה לפי אותן טבלאות. זה להבהיר לחברי הכנסת את המונחים בין הצהרת הון ודוח שנתי שזה שני דברים אחרים.
<אוסאמה סעדי (הרשימה המשותפת):>
מי מחויב בהצהרת הון?

<אחיקם סטולר:>
הצהרת הון זה מי שמס הכנסה מבקש ממנו. כשאתה עולה במדגם. לאחרונה מה שקרה שהם שלחו לדעתי לאנשים שיש להם מעל 4-3 דירות, אמרו: תנו הצהרת הון, כי הם עשו את ההצלבה עם מיסוי מקרקעין וביקשו מהם.
<היו"ר ניסן סלומינסקי:>
אחת לכמה שנים הם מבקשים.
<אחיקם סטולר:>
ברגע שאתה פותח תיק מס הכנסה, הופך להיות עצמאי, אתה מתבקש לעשות הצהרת הון בתחילת הדרך. נתבקשתי עכשיו לעשות אחרי 15-16 שנה שאני עצמאי, או יותר אפילו, 20 שנה. הם בודקים אותך לאורך הזמן. יש להם את כל הדוחות השנתיים שהגשת, לוקחים את הדוחות השנתיים, כמה הרווחת, ורואים אם היה גידול הון, לפי הטבלאות, או לא היה גידול. בודקים כמה פעמים נסעת לחוץ-לארץ וכו' ולפי זה מסווגים אותך איפה אתה נמצא בטבלה.

<היו"ר ניסן סלומינסקי:>
מיכה, מנהל בתי המשפט.

<מיכאל שפיצר:>
בוקר טוב לכולם, קיבלנו את הצעת החוק הזאת ברמה העקרונית שלה מהתפיסה שאין לנו מה להסתיר ואנחנו האחרונים שנאמר שאנחנו מתנגדים לשקיפות ואנחנו מתנגדים לגילוי, לכן עיקר הדיון שלנו מול חבר הכנסת סמוטריץ היה על החוק עצמו, אבל לא היתה בנו התלהבות יתרה לחוק הזה, מכמה טעמים. העיקרי שבהם, שמרבית השופטים בישראל מגישים הצהרות הון מכוח ההכנסה שלהם, מרביתם או חלק גדול מהם היו עורכי-דין עצמאים שממילא היו מחויבים להגיש הצהרת הון ודוחות שנתיים. מרבית השופטים היום מחויבים להגיש דוחות שנתיים בגלל העובדה שהכנסתם יחד עם הכנסת בן/בת הזוג עולים על הרצפה לסכום המינימלי, ולכן מדובר בתחושה שלנו בנטל נוסף, שיש בו הכבדה. שוב, הסכמנו לחוק ואנחנו לא מתנגדים לחוק ברמה העקרונית. אנחנו חושבים שרמת הדרישות שהוטלה בחוק על השופטים – הגדרת שינוי מהותי, קצב הגשת הדוחות – כל הדברים האלה מטילים עומס מיותר וגדול מדי, הרבה יותר ממה שצריך.
אם יותר לי, אמר חבר הכנסת סמוטריץ, ואני משוכנע שלכך הוא התכוון, שאין פה שום כוונה להטיל דופי באף אחד, אבל הניסוח "לשם שמירה על טוהר המידות בשירות הציבורי" משדר מסר הפוך.
אנחנו חושבים שהניסוח הזה בחוק הוא ניסוח בעייתי. אנחנו חושבים שהיה צריך לכתוב "לשם השקיפות" או ניסוח מסוג אחר, ולא "לשם שמירה על טוהר המידות" - - -

<בצלאל סמוטריץ (הבית היהודי):>
חיזוק אמון הציבור.
<מיכאל שפיצר:>
זו הערה ברמת הכותרת. כמובן, ברגע שנגיע להקראה נדבר על הדברים האחרים.
בתפיסה שלנו מרבית השופטים ממילא מגישים הצהרות הון. החשיפה של שופטים לאפשרויות עסקיות כאלה ואחרות היא קטנה ביותר. המקסימום שמותר, וגם את האופציה הזאת מעט מאוד שופטים מנצלים – זו לא כל-כך אופציה, היא תלויה בכמה גורמים – זה עיסוק נוסף בתחום האקדמיה, כשהקשר בין השופטים לאקדמיה חשוב לנו. יכול שופט ללמד עד ארבע שעות שבועיות, גם בשעות שלא קשורות לשעות העבודה שלו. גם זה כמובן בא בתלושי שכר - - -
<אחיקם סטולר:>
באישור שר המשפטים ונשיאת בית המשפט העליון.
<מיכאל שפיצר:>
רק רציתי לומר משהו על הפן העקרוני.
<שמחה רוטמן:>
אני מהתנועה למשילות ודמוקרטיה. אני באמת רק רוצה להבהיר. זה נאמר, אבל צריך להגיד את זה במשפט. חוסר האחידות שהיה קיים לפני הצעת החוק הזאת היה מאוד-מאוד משונה, בלי קשר לשאלה של האשמה בשחיתות או האשמה בחוסר טוהר מידות או דברים כאלה, כאשר נוצר מצב מאוד-מאוד משונה שראש עיר או סגן ראש עיר צריך להגיש הצהרת הון, אבל מהנדס העיר איננו צריך להגיש הצהרת הון. אני רוצה להזכיר כמובן שבמשפט אולמרט המפורסם, אנחנו קוראים לו "משפט אולמרט", אבל המורשע הראשי והמואשם הראשי היה מהנדס העיר. זאת אומרת, אנחנו שמים זרקור מאוד-מאוד חזק על נבחרי הציבור, כאשר החששות והסיכונים שקיימים אצל אנשים שאינם נבחרי ציבור לא גדולים פחות או לא קטנים יותר, תלוי איך רוצים להסתכל על זה. חוסר האיזון היה די משונה מבחינת החששות.

נקודה נוספת שצריך להתייחס אליה, וגם זה ממקרים שקרו בעבר – אני מתייחס דווקא למה שאמרה חברת הכנסת רויטל סויד – הנושא של האדם עצמו שלא יכול לעבוד בעבודה נוספת והדברים האלה, זה נכון, אבל הצהרת הון היא הצהרת הון על הנכסים המשפחתיים ופעמים רבות נעשה שימוש – אנחנו יודעים את זה מהעבר – בבני משפחה, ולכן הצהרת הון על נכסי משפחה הם חסם או אמצעי ביטחון או איך שלא תסתכלו על זה אמצעי שקיפות יותר טוב ויותר יעיל מאשר סתם לבוא ולבדוק את ההכנסות של האדם עצמו, אם מותר לו או אסור לו לעבוד.

<היו"ר ניסן סלומינסקי:>
תודה.

<יואל הדר:>
יש פה מילה שנאמרת שוב ושוב, והמילה היא "שקיפות". שקיפות לא רלוונטית לנושא, אף אחד לא מתכוון לפרסם את הצהרות ההון באתרי האינטרנט.
<בצלאל סמוטריץ (הבית היהודי):>
הם התבלבלו פה עם חוק אחר.
<יואל הדר:>
זה לא שקיפות. זה אולי למנוע - - -

<היו"ר ניסן סלומינסקי:>
במקום להגיד טוהר מידות, הציע מנהל בתי המשפט, שייראה יותר מכובד, להגיד שקיפות.
<מיכאל שפיצר:>
השקיפות היא לא בפרסום, השקיפות היא בעצם הדיווח. גם זה סוג שקיפות. לא כל דבר צריך להיות שקוף בחוץ. עצם העובדה שאתה מדווח זה סוג של שקיפות.
<יואל הדר:>
אין שקיפות לשום דבר, כי לא עושים עם זה שום דבר.
<היו"ר ניסן סלומינסקי:>
מה שהצגת סגור וביום שידובר אפשר יהיה לפתוח את זה. זו שקיפות מסוימת. זו רמה נמוכה יותר.
<יואל הדר:>
דבר שני, לגבי הגופים שאנחנו אמונים עליהם, המשטרה והשב"ס – לגבי הנושא של המשטרה, דווקא המפכ"ל הנוכחי בעקבות אירועים שקרו החליט להנהיג משהו שהוא הרבה יותר חמור ודרקוני לטעמנו מהנושא של הצהרת ההון, מפני שהוא הנהיג שאלון 300, וקצין שאמור לעבור תפקיד מסוים, אמור לענות על שאלון שהוא הרבה יותר חמור ודרקוני מכל הדבר הזה, כי רוצים לאתר אם יש איזה בעייתיות וגם הצעת החוק מבקשת להשיג את זה.
<אוסאמה סעדי (הרשימה המשותפת):>
זה כולל גם נכסים?

<יואל הדר:>
גם. הוא לא צריך להגיש מסמכים, אבל סוג של שאלון, שאלון מוצלב, שאלון דרך המחשב, שאלון של זמן, שלא לאפשר לו לחשוב. כל הדבר הזה כדי להביא למטרה הזאת, כי אנחנו חושבים שזה נכון. אנחנו לא רוצים שיהיו קציני משטרה בכירים, שיהיו להם בעיות. אנחנו באותה דעה כמו של חבר הכנסת סמוטריץ, והמטרה שלנו שלא יהיו בעיות.
אחרי שאמרתי את זה, למרות הדבר הזה, אנחנו אומרים שאם צריך להחיל את זה על הגופים שלנו – אנחנו לא אומרים שלא צריך להחיל על הגופים שלנו, אבל אם צריך להחיל – זה צריך להיות שוויוני, צריך אחידות, כפי שאמרת. לכן אם בצבא, צריך להחיל על אלופים ועל תא"לים, אותו דבר לגבי המשטרה, צריך להחיל גם על הניצבים, וגם על תנ"צים, אבל לא על כולם, כי אם החליטו שבצבא לא צריך להחיל על כולם, באותה מידה לא צריך להחיל על כולם אצלנו. נגיש רשימה - - -
<בצלאל סמוטריץ (הבית היהודי):>
אלא אם כן יש שונות רלוונטית.
<היו"ר ניסן סלומינסקי:>
בצלאל, שנייה.

<יואל הדר:>
ודאי. נגיש רשימה של גופים רלוונטיים לטעמנו, כמו בצבא, כדי להחיל את זה. היועצת לענייני נשים למשל לא רלוונטית לחוק הזה, ולכן, למרות שהיא תנ"צ, היא לא צריכה להגיש את זה.
<אלעזר שטרן (יש עתיד):>
מה קשור משטרה לצבא? משטרה היא מול האזרחים - - -
<בצלאל סמוטריץ (הבית היהודי):>
יש הבדל אדיר. יש הבדל עצום.

<יואל הדר:>
אני אענה לשאלה הזאת.

<היו"ר ניסן סלומינסקי:>
אלעזר, זאת עמדתם.

<בצלאל סמוטריץ (הבית היהודי):>
אמרנו אחידות, אלא אם כן השונות רלוונטית.
<אלעזר שטרן (יש עתיד):>
דיברת על תא"לים.

<בצלאל סמוטריץ (הבית היהודי):>
שם הצבא העביר רשימה מאוד מצומצמת של תא"לים שיש להם נגיעה.

<אלעזר שטרן (יש עתיד):>
למה אלופים בכלל?

<בצלאל סמוטריץ (הבית היהודי):>
אתה מסכים אתי שבמשטרה זה משהו אחר?
<היו"ר ניסן סלומינסקי:>
בצלאל.

<יואל הדר:>
אנחנו חושבים שזה רלוונטי. אפשר להגיע לכל מיני קצינים בכירים או עובדי מדינה למשל שיש להם השפעות כאלה ואחרות. למשל מי שעובד ברשות מקרקעי ישראל – עבדתי שם, אז אני יודע בדיוק על מה מדובר; או כשהייתי במשרד התשתיות – יש חשש שבעלי הון יגיעו אליהם. אותו דבר לדעתי גם יכול לחול על קציני הצבא שיש להם הרבה מידע בידיים שלהם, וחס וחלילה שהמידע הזה לא יזלוג לגורמים אחרים, ולכן אם רוצים למנוע את זה, באותה מידה שרוצים מקציני משטרה - - -
<אלעזר שטרן (יש עתיד):>
אז כל שוטר וכל עובד שב"כ שיש לו מידע? מאיפה בא הדבר הזה?
<יואל הדר:>
מאחר שרצו לקבוע גבולות, החליטו על הרמות הגבוהות. באותה מידה אפשר לרדת הרבה יותר למטה. זה לא אומר שאי-אפשר לרדת למטה, אבל מאחר שרוצים שהחוק הזה יהיה גם מידתי ורוצים לעצור בדרגות הבכירות, ועלי זה חל, ומפני שאני נותן את זה כבר תשע שנים מכוח התקשי"ר, וזה מקובל עלי – אני לא חושב שהיה צריך להחיל את זה עלי, אבל קבעו שרוצים להחיל את זה עלי, אז אני מקבל את הדבר הזה – אני חושב שהדבר הזה לא צריך להיות עד כדי כך בעייתי בעיניכם שאם יועץ משפטי של משרד ממשלתי כבר נדרש לתת תשע שנים, אז גם קצינים בכירים, קצינים בכירים בצבא ייתנו באותה מידה, אבל בתנאי שתהיה אחידות בין כולם.
<היו"ר ניסן סלומינסקי:>
תודה. אחרי ששמענו נעבור על הסעיפים. אחרי שנסיים, אם מישהו ירצה להעלות - - -
<מרגלית בוטרמן:>
הנוסח שהציע משרד המשפטים עוד לא מתואם אתנו לגבי עובדי רשויות מקומיות. יש לנו מחלוקת לגבי הגורם האחראי על כל ההליך הזה. אין מחלוקת על כך שהחומרים יישמרו אצל המפקח, אבל מי אחראי על כך שאכן העובדים יגישו, יעדכנו? והאם האחריות המשמעתית היא בראש ובראשונה של המעסיק, של ראש הרשות המקומית או של המפקח? 
מעבר לזה ביקשנו מהתחלת החוק להקדיש לזה תקציב, הבעיה הזאת עדיין לא נפתרה, הבעיה של התוספת התקציבית הנדרשת בכוח אדם. מדברים פה על תוספת של כ-10 עובדים בכל רשות מקומית בממוצע. אנחנו מדברים על אלפי עובדים, לכן צריך תוספת תקציבית שתנהל את זה.
<בצלאל סמוטריץ (הבית היהודי):>
זה כבר סוכם מול האוצר.
<מרגלית בוטרמן:>
לא קיבלנו תשובה שזה סוכם.

<בצלאל סמוטריץ (הבית היהודי):>
זה סוכם מול האוצר בשיחת ועידה שלי עם האוצר ועם  - - -

<היו"ר ניסן סלומינסקי:>
בצלאל, בצלאל, כשנגיע לסעיף.

<בצלאל סמוטריץ (הבית היהודי):>
- - - של השר.

<מרגלית בוטרמן:>
ככלל משרד הפנים תומך ברעיון. הגענו להבנות לגבי היקף העובדים. אנחנו מאמינים שנצליח להגיע לתיאום.

<היו"ר ניסן סלומינסקי:>
תודה. נעבור לסעיפים, אחר-כך גם אתה תרצה תוספת תקנים, לא?
<מיכאל שפיצר:>
סליחה?

<היו"ר ניסן סלומינסקי:>
לא שמעת, אז יותר טוב.

<מיכאל שפיצר:>
שמעתי. שמעתי.

<בצלאל סמוטריץ (הבית היהודי):>
זה לא אצלו, זה אצל הנציב.

<מיכאל שפיצר:>
נצטרך רואה חשבון.

<היו"ר ניסן סלומינסקי:>
אני מכיר את מיכה, תאמין לי, הוא פשוט לא שמע את הרעיון של משרד הפנים, אבל הוא יקלוט את זה מהר - - -
<מיכאל שפיצר:>
אמרנו את זה לחבר הכנסת סמוטריץ.
<בצלאל סמוטריץ (הבית היהודי):>
לכן אמרנו שזה לא אצלך, אלא אצל הנציב, אז אתה לא צריך עוד תקנים. אם זה היה אצלך, אני מבין, אבל זה אצל הנציב, אתה לא צריך עוד תקנים.
<מיכאל שפיצר:>
השופט שמכין את הדוח - - -

<בצלאל סמוטריץ (הבית היהודי):>
מאחר שאני לא מזלזל באינטליגנציה של שופטים, הם יודעים למלא את זה לבד כמו שאני יודע למלא לבד.

<מיכאל שפיצר:>
ממש לא.

<אחיקם סטולר:>
ממש לא.

<היו"ר ניסן סלומינסקי:>
רבותי. הוא מגיש בכל פעם למס הכנסה דוח הרבה יותר מסובך.
<מיכאל שפיצר:>
עם רואה חשבון כל דבר.
<בצלאל סמוטריץ (הבית היהודי):>
הוא יכול להגיש את אותו דוח.

<היו"ר ניסן סלומינסקי:>
אם יהיו שופטים שיהיה להם קשה מאוד ויצטרכו עזרה, במשרד המשפטים יש הסיוע המשפטי...

<מיכאל שפיצר:>
החוק הזה מתחבר למגמה כללית של חופש המידע, שהיום צריך לחשוף יומנים, את לוח הפגישות שלך, אנשים יהיו שקופים כמעט לגמרי, ואני מתחבר למה שנאמר פה, שזה מתחיל להרתיע אנשים מלהתחבר לשירות הציבורי.

<היו"ר ניסן סלומינסקי:>
בזה אני מסכים אתך.

<בצלאל סמוטריץ (הבית היהודי):>
את זה אדוני יאמר לשופטים, שקצת יצמצמו - - -

<היו"ר ניסן סלומינסקי:>
לא. לא. לא.

<בצלאל סמוטריץ (הבית היהודי):>
מי שמרחיב את חופש המידע זה בתי המשפט, זה לא אנחנו. ההרחבה של חופש המידע מבתי המשפט היא באובר מטורף, פשוט מטורף.
<היו"ר ניסן סלומינסקי:>
זה מתחיל להיות יותר ויותר, כמו שיש דברים אחרים שמגזימים, בסוף הכול ייפול.

<בצלאל סמוטריץ (הבית היהודי):>
המחוקק בסוף יתקע את זה. בבקשה.

<נעמה מנחמי:>
אני מזכירה שאנחנו כרגע בחוק הבסיסי, לא בהסדר של השופטים והדיינים, הגם שחלק מהדברים כן יחזרו על עצמם מן הסתם.

הצעת חוק הצהרת הון של בעלי תפקידים בכירים בשירות הציבורי וברשויות המקומיות, 

	הגדרות
	1.
	בחוק זה –

	
	
	"בן משפחה" – בן זוג החי עם בעל תפקיד בכיר, וילדיו של בעל תפקיד בכיר הסמוכים על שולחנו;


<אלעזר שטרן (יש עתיד):>
מה עם אחים?

<בצלאל סמוטריץ (הבית היהודי):>
זו גם הגדרה כללית - - -

<אלעזר שטרן (יש עתיד):>
אתה לא קורא עיתונים?

<בצלאל סמוטריץ (הבית היהודי):>
קודם כול, לא. מה הפסדתי?

<היו"ר ניסן סלומינסקי:>
אין לזה סוף.

<יעל גרמן (יש עתיד):>
ספסופה.
<בצלאל סמוטריץ (הבית היהודי):>
אין לזה סוף. זו הגדרה שקיימת בכל מקום.
<בצלאל סמוטריץ (הבית היהודי):>
אפשר גם חברים... זו הגדרה שקיימת בכל מקום.

<אלעזר שטרן (יש עתיד):>
אם רוצים שקיפות, ואם הולכים על סמך הניסיון, אז לא חסרות דוגמאות של אנשים שהעבירו, גם הדוגמאות שהעבירו פה - - -
<בצלאל סמוטריץ (הבית היהודי):>
אלעזר, מוצאים איזון בין רצוי למצוי. דיברת עכשיו על כל החברים, כל המכרים שלך. תגיש הצהרה על כל המכרים שלך.

<היו"ר ניסן סלומינסקי:>
יש כאלה שעורכי-הדין שלהם עושים חס ושלום. זו ההגדרה הבסיסית של בן משפחה. אפשר, אם תרצה אחר-כך להרחיב, אבל אני חושב שלא יהיה לזה סוף.
<אלעזר שטרן (יש עתיד):>
כל החוק הזה - - -
<בצלאל סמוטריץ (הבית היהודי):>
אתה מכיר שכהן גדול, מתקינים לו אישה? הגמרא שואלת: אולי גם תמות אשתו השנייה?
<רויטל סויד (המחנה הציוני):>
מה מתקינים לו?

<היו"ר ניסן סלומינסקי:>
עזוב. עזוב.

<רויטל סויד (המחנה הציוני):>
סליחה. רגע.

<היו"ר ניסן סלומינסקי:>
לא תצא מזה. יש דברים שאני לא נכנס אליהם.

<רויטל סויד (המחנה הציוני):>
לא. בצלאל, מה מתקינים?

<בצלאל סמוטריץ (הבית היהודי):>
יש הגדרה שיהיה לדבר סוף. כהן גדול חייב שתהיה לו אישה. עד שאין לו אישה, הוא לא יכול לעבוד. כתוב שמתקינים לו אישה אחרת אם תמות אשתו. אז הגמרא אומרת: אולי גם תמות השנייה, אז תתקין כבר 20. אומרים שאין לדבר סוף, הולכים על מצב נורמלי שעלול לקרות. זה דווקא לשבח הנשים. אדם בלי אישה הוא לא שלם. כהן גדול לא יכול לעבוד ביום הכיפורים אם אין לו אישה, הוא לא שלם.
<רויטל סויד (המחנה הציוני):>
תרשה לנו לא להגיב.

<בצלאל סמוטריץ (הבית היהודי):>
להיפך.

<אלעזר שטרן (יש עתיד):>
אם רואים מה שקורה פה, בכל הדוגמאות שניתנו כאן וגם במה שאנחנו קוראים לא מכאן, הסיפור של אחים רלוונטי אולי יותר מאשר ילדים.
<היו"ר ניסן סלומינסקי:>
ויש גם אחרים, יש חלק שגם עורכי-הדין. אין לזה סוף.

<אחיקם סטולר:>
יש פה בעיה אינהרנטית שהיא בעייתית. היחיד שאני יכול להצהיר בשמו זה ילד קטין. ברגע שילד בגיר, אין לי שום שליטה פורמלית עליו, אני לא יכול לחייב אותו להגיש הצהרת הון, הוא אישיות משפטית נפרדת. אני יכול להצהיר לגבי ילדים שלי שקטנים מגיל 18, שהם קטינים, אבל ילד שבגר אני יכול להגיד לו להגיש הצהרת הון בגלל שאני שופט? מה פתאום.
<היו"ר ניסן סלומינסקי:>
אתה מצהיר - - -
<אחיקם סטולר:>
אני לא יכול להצהיר על מה שיש לו.

<היו"ר ניסן סלומינסקי:>
מה שאתה יודע. מה שאתה לא יודע, אתה לא יודע.

<אחיקם סטולר:>
אין לי מושג.

<אלעזר שטרן (יש עתיד):>
הוא קיבל מהמחותנים והוא לא רוצה להגיד לו.
<אחיקם סטולר:>
נכון, אין לי מושג. 

<מיכאל שפיצר:>
אגב, הוא מחתן היום בן.

<רויטל סויד (המחנה הציוני):>
מזל טוב.

<היו"ר ניסן סלומינסקי:>
שיהיה במזל טוב.

לא רציתי לשאול אם אתה יודע על האישה. עזוב. מה שאתה יודע, אתה יודע, אין מה לעשות.
<אחיקם סטולר:>
כל אחד יכול להגיד: אני לא יודע. אם אי-אפשר לחייב, זה לא שווה שום דבר.
<היו"ר ניסן סלומינסקי:>
לכן כתוב "הסמוכים על שולחנו". מה זה "הסמוכים על שולחנו"? זו הגדרה לא של אדם בן 30 שעוד סמוך על שולחנו, אני מניח, אלא זה צריך לבטא גיל מסוים, 17 או - - -
<נעמה מנחמי:>
אם רוצים להגדיר רק את הקטינים, היינו כותבים "הקטינים הסמוכים על שולחנו".
<היו"ר ניסן סלומינסקי:>
מה זה קטין?

<נעמה מנחמי:>
ההגדרה הזאת, כפי שהיא כתובה, היא לא מוגבלת לקטינים. אם אדם בן 20 עדיין סמוך על שולחנו - - -
<היו"ר ניסן סלומינסקי:>
אחיקם, נניח שהבן שלך התחתן והצד השני הבטיח שיממן אותו 20 שנה כדי שהוא יוכל לשבת וללמוד בישיבה. זה מה שהיה נהוג בקהילה. ההורים של האישה – 20 שנה עכשיו הבן סמוך על שולחן האישה. אני צוחק.
<אחיקם סטולר:>
אדוני היושב-ראש, יש פה בעיה קשה. הבעיה היא משפטית. אני לא יכול לחייב אותו. אין לי שום מרות עליו. אני מצהיר. אז מה אני מצהיר? אין לי דרך להצהרה כזאת. 

<היו"ר ניסן סלומינסקי:>
נציין פה שצריך כאן לחדד יותר.

<בצלאל סמוטריץ (הבית היהודי):>
לקחנו את ההגדרה הזאת מחוק קיים, לא המצאנו.

<היו"ר ניסן סלומינסקי:>
"הסמוכים על שולחנו" זה גיל? נניח בחור בן 30, אם הוא לא התחתן, הוא כאילו סמוך על שולחנו - -
<אחיקם סטולר:>
יש לו 5 דירות – איך אני יכול לדעת?

<היו"ר ניסן סלומינסקי:>
- - זה גם כן?

<דני חורין:>
ההגדרה זאת, מעבר לכך שהיא לקוחה מהחוק הקיים לגבי עובדי מדינה, היא משקפת לא רק גיל, אלא גם קיומו של משק בית משותף. כך אנחנו מבינים את זה. כלומר, אם אדם בן 20 גר אצל הוריו, עדיין זה נחשב.
<היו"ר ניסן סלומינסקי:>
אם זה קיים גם אצל עובדי מדינה, לא הייתי הולך - - -

<אחיקם סטולר:>
אין ערך להצהרה הזאת.

<בצלאל סמוטריץ (הבית היהודי):>
אם יש לו חמש דירות, הוא לא מנהל אתך משק בית משותף - -

<היו"ר ניסן סלומינסקי:>
רגע, בצלאל.

<בצלאל סמוטריץ (הבית היהודי):>
- - אז הוא גם לא צריך להצהיר עליו.

<היו"ר ניסן סלומינסקי:>
אחיקם, מצבך לא יותר גרוע מעובדי מדינה אחרים. אם זו ההגדרה שקיימת, ואני מניח שהיא גם קיימת אצלנו, מצבך לא יותר גרוע מכל אחד אחר.

<אחיקם סטולר:>
אנחנו כל יום נתקלים בדברי חקיקה שלא כל-כך אינהרנטיים ולא כל-כך נכונים. אין שום דרך לעשות את זה.
<היו"ר ניסן סלומינסקי:>
זה כבר תיקון כללי בהגדרה של בן משפחה. נרשום את זה ונעשה חושבים איך לעשות את זה.
<נעמה מנחמי:>
אפשר היה לכתוב "ילדיו הקטינים הסמוכים על שולחנו", השאלה אם - - -
<היו"ר ניסן סלומינסקי:>
תרשמי כהערה ונראה. ניתן מחשבה על כך.

<מיכאל שפיצר:>
"הקטינים הסמוכים על שולחנו" – עם זה אפשר לחיות.
<אחיקם סטולר:>
"הקטינים הסמוכים על שולחנו" זה בסדר, כי מעבר לכך אין שום מרות.
<נעמה מנחמי:>
	
	
	"בעל תפקיד בכיר" – בעל תפקיד המנוי בטור א' בתוספת הראשונה; 

	
	
	"הצהרת הון" – דין וחשבון מפורט שהוגש לפי סעיף 2(ב);


<אוסאמה סעדי (הרשימה המשותפת):>
זו רשימה סגורה מה שיש בתוספת?
<נעמה מנחמי:>
אפשר לעבור על התוספת עכשיו במקום אחר-כך.

<היו"ר ניסן סלומינסקי:>
נעבור עליה, לא עכשיו.

<אוסאמה סעדי (הרשימה המשותפת):>
אחרי שנסכם זה יהיה - - -

<נעמה מנחמי:>
זו רשימה סגורה.

<היו"ר ניסן סלומינסקי:>
לא מדובר על שמות, אלא על פונקציות. אפשר תמיד להוסיף אם נרצה.
<רויטל סויד (המחנה הציוני):>
נעבור על זה שנייה.
<היו"ר ניסן סלומינסקי:>
נחכה שנגיע לזה, אחרת כל הדיון יתחיל להיות על זה. נתקדם, נגיע גם לזה אחר-כך.
<נעמה מנחמי:>
	
	
	"מפקח" – גורם המנוי בטור ב' בתוספת הראשונה;


"שינוי משמעותי" – הנוסח שעבר היה "גידול מסך ההון הכולל, עליו הצהיר בעל תפקיד בכיר בהצהרת ההון האחרונה שהוגשה, כפי שייקבע בתקנות". לקראת הדיון אני מבינה שמשרד המשפטים חזר בו מהרעיון של תקנות ומעדיף לקבוע את זה בחוק. בין היתר מאחר שנולדו הרבה מאוד תיקונים עקיפים, כפי שהסברתי בהתחלה – לשופטים, לדיינים, לקאדים וכו' וכו'. אני מניחה שהרעיון היה להימנע מסטים רבים של תקנות, ולכן כן חשבו שכדאי לעשות את המאמץ הנוסף ולכתוב את זה כבר בחוק.
<דני חורין:>
גם מתוך תפיסת האחידות שעליה דובר.
<בצלאל סמוטריץ (הבית היהודי):>
שלא שר המשפטים יקבע כך ושר הפנים כך, וכל שר לעצמו.
<נעמה מנחמי:>
הנוסח שהועבר אלי מדבר על גידול מעל סכום של חצי מיליון שקלים מסך ההון הכולל שעליו הצהיר בעל תפקיד בהצהרת ההון האחרונה שהוגשה - -
<בצלאל סמוטריץ (הבית היהודי):>
וזה לא כולל - - -
<נעמה מנחמי:>
- - כשהגידול יחושב ללא התחשבות בקרנות הפנסיה ובקרנות ההשתלמות, וכן יחושב ללא הסכום הנצבר בהן. "בהן" – לא הבנתי מהנוסח. "בהן" הכוונה לקרנות הפנסיה וקרנות ההשתלמות?

<דני חורין:>
מה שנובע מזה.

<היו"ר ניסן סלומינסקי:>
אני מבין שהרעיון פה זה שנניח לאדם יש מניות סגורות באיזה מקום, יש לו דירה, והוא מקבל שכר דירה, הוא עובד בעבודה ויש לו פנסיה – כל אותם דברים שמגיעים כדבר מתמשך שעליהם ידוע, כמו משכורת וכו', זה לא נקרא גידול. זה דבר מתמשך. בגידול הכוונה למשהו יוצא דופן, שהוא חדש, שהוא לא קשור לכל זה.
<נעמה מנחמי:>
אני רוצה לחדד את השאלה.
<היו"ר ניסן סלומינסקי:>
נניח הוא קיבל פתאום דירה. זה יכול להיות בירושה, יכול להיות בדרך אחרת. אם לאדם יש דירה נוספת ויש לו שכר דירה ממנה, והוא מדווח על זה כמו שהוא מדווח על המשכורת וכו', זה לא נקרא גידול. נניח הוא קיבל פנסיה, תגמולים, זה חלק אינטגרלי, שלא עליו צריך לדבר ולא בזה חושדים, כי זה דברים ממוסדים. מה שמדובר פה זה על דבר חריג.
<בצלאל סמוטריץ (הבית היהודי):>
אני רק רוצה לחדד נקודה. קודם כול, צריך להבין באיזה הקשר המונח הזה רלוונטי, כי אנחנו מדברים פעמיים על שינוי. יש פעם אחת שחל שינוי בתוך תקופה – נניח שאדם צריך למלא הצהרת הון בכל ארבע שנים, מה קורה אם חל איזה שינוי בתוך התקופה. זה סוג אחד של שינוי. השינוי שאנחנו מדברים עליו עכשיו זה משהו אחר, זה אדם שהגיע לסוף התקופה. ברירת המחדל שלנו שאדם בכל ארבע שנים צריך למלא הצהרת הון, כך זה עובד גם היום אצל עובדי מדינה, חברי כנסת. זאת ברירת המחדל. במהלך הדיאלוג הסכמנו, וזה אכן הולך לחול רוחבית וקטגורית, שאם אדם הגיע לסוף התקופה ואומר: לא חל שינוי, למה אני צריך להגיש הצהרת הון חדשה, אנחנו מקלים עליו ומאפשרים לו להגיש תצהיר שאומר: קראתי את הצהרת ההון הקודמת שלי, לא חל שינוי משמעותי, אני לא מגיש.
<רויטל סויד (המחנה הציוני):>
איפה אתה רואה את זה?

<נעמה מנחמי:>
לא כך הוגדר בחוק.
<רויטל סויד (המחנה הציוני):>
איפה אתה קורא את זה בסעיף?

<היו"ר ניסן סלומינסקי:>
קודם הוא יסביר, אחר-כך נראה איך זה כתוב. זאת הקלה כי היום בכל ארבע שנים אתה צריך להגיש.
<רויטל סויד (המחנה הציוני):>
איפה אתה רואה את זה כתוב?

<בצלאל סמוטריץ (הבית היהודי):>
יש פרטים שלא בפניכם, רק שנייה.
<נעמה מנחמי:>
זה לא קשור למשרד המשפטים. הנוסח המקורי כן דיבר על זה שכאשר יש לו שינוי משמעותי הוא צריך להגיש, בין אם עברו ארבע שנים ובין אם לא. אם רוצים לשנות את זה - - -
<בצלאל סמוטריץ (הבית היהודי):>
הוא לא מגיש את כל ההצהרה. הוא מדווח על השינוי.
<מיכאל שפיצר:>
אפילו במס הכנסה אתה לא מגיש כשחל שינוי.
<בצלאל סמוטריץ (הבית היהודי):>
גם היום כשחל שינוי בתוך התקופה, צריך לדווח עליו. בעניין הזה, אני אומר למשרד המשפטים, פה אני מדבר פחות על גידול בהון, כי הגידול הזה יכול להצטבר במשך זמן כמו שאתם אומרים וגם המשכורת שלו. נניח שהוא חוסך עכשיו מהמשכורת שלו. ודאי שינוי משמעותי שמחייב דיווח בתוך התקופה זה שינוי של קבלת דירה בירושה, זכיתי בלוטו, קיבלתי מתנה מסיריל קרן, זה דבר שעליו צריך לדווח.
הגידול בהון רלוונטי לסוף התקופה. אמרנו שלאדם שלא חל שינוי משמעותי, דהיינו, לא היה לו גידול בהון, הוא לא צריך להגיש, הוא יכול להסתפק בתצהיר. אדם שהיה לו גידול בהון שעולה על חצי מיליון שקלים, וכאן לא חשוב כרגע אם הגידול הזה, מקורו בשכר דירה, בשכר האישה, בשכר העבודה שהוא חסך, לא חשוב במה, והחרגנו מזה את אותו גידול טבעי של פנסיה וקרן השתלמות, זה לא נקרא גידול.

<מיכאל שפיצר:>
יש עוד גידולים טבעיים - - -
<היו"ר ניסן סלומינסקי:>
משכורות או דברים כאלה - - -

<בצלאל סמוטריץ (הבית היהודי):>
אם לאדם בסוף נשאר הון. אם הוא קיבל משכורת ולא צרך, כיוון שאת המכולת הוא שילם מחבר ששילם לו, נניח - - -
<היו"ר ניסן סלומינסקי:>
נו?
<בצלאל סמוטריץ (הבית היהודי):>
הגשת הצהרת הון, עברו ארבע שנים, אתה צריך להגיש עוד הצהרת הון. נותנים לך חריג שמאפשר לך לא להגיש את ההצהרה, בתנאי שסך ההון הכולל שלך מכל המקורות, שנשאר לך – מה הוצאת במכולת זה לא הון – סך ההון הכולל שלך לא גדל בחצי מיליון מלפני ארבע שנים להיום אתה לא צריך להגיש הצהרה מחודשת. הוא כן גדל בחצי מיליון שקלים, אתה צריך להגיש. הוצאנו מהחצי מיליון האלה קופת גמל וקרן פנסיה, כיוון שזה משהו שהוא חלק מהמשכורת ובדרך כלל נועד להגדיל את ההון.

<היו"ר ניסן סלומינסקי:>
אתה אומר שאפילו על המשכורת אתה צריך לדווח.
<בצלאל סמוטריץ (הבית היהודי):>
עוד פעם, המשכורת שלך בדרך כלל היא לא הון, אתה משתמש בה.

<היו"ר ניסן סלומינסקי:>
למה? אדם לא חוסך?

<היו"ר ניסן סלומינסקי:>
אם בין ארבע שנים לארבע שנים חסכת יותר מחצי מיליון שקלים, זאת אומרת, ההון שלך גדל בחצי מיליון, אתה צריך להגיש עוד פעם הצהרת הון. לא אמרתי שזה לא בסדר, אבל תגיש הצהרת הון.

<נעמה מנחמי:>
רק נבהיר. לפי מה שכתוב בהצעת החוק היום – ההון שלך גדל בחצי מיליון שקלים, בין אם עברו ארבע שנים ובין אם לא עברו ארבע שנים, אתה כן צריך להגיש. זה אומר שאם שופט ואשתו מרוויחים יחד 100,000 שקל ומוציאים 50,000 שקל בכל חודש, הם חוסכים 50,000, בכל עשרה חודשים הם יצטרכו להגיש הצהרת הון. כך כתוב.

<רויטל סויד (המחנה הציוני):>
זה לא יכול להיות. זה לא הגיוני.

<דני חורין:>
גם בגרסה הקיימת של עובדי מדינה, שבה לא מוגדר עדיין מה זה "שינוי משמעותי" נאמר שאתה צריך להגיש הצהרת הון בכל ארבע שנים, אלא אם חל שינוי משמעותי, וכשחל שינוי משמעותי אתה גם צריך להגיש הצהרת הון.
<בצלאל סמוטריץ (הבית היהודי):>
הפרשנות של שינוי משמעותי שקיבלת דירה בירושה, לא שבאופן מצטבר עלה לי ההון.
<דני חורין:>
אמרנו שנגדיר פה מה זה שינוי משמעותי באמת מתוך כוונה שגם אחרי ארבע שנים ראשונות אפשר יהיה לפטור מהגשת הצהרת הון נוספת ובלבד שלא חל שינוי משמעותי, ואמרנו שנגדיר מה זה השינוי המשמעותי.
<רויטל סויד (המחנה הציוני):>
למה? זה לא הגיוני.

<בצלאל סמוטריץ (הבית היהודי):>
צריך להגדיר שתי הגדרות, כי בתוך התקופה אתה לא יכול לחייב אדם להגיש עוד הצהרת הון, גם על עובדי מדינה, אם גדל לו ההון. אני יכול להגדיר שלעניין עדכון בתוך התקופה זה רק שינוי שהוא לא חלק ממהלך עסקיו הרגיל של הנישום.
<יעל גרמן (יש עתיד):>
"שינוי משמעותי". למה להסתבך?

<בצלאל סמוטריץ (הבית היהודי):>
אדם לא יודע אם הוא צריך להגיש או לא צריך להגיש.

<יעל גרמן (יש עתיד):>
בתוך ארבע שנים שינוי משמעותי, הוא כן צריך להגיש.

<בצלאל סמוטריץ (הבית היהודי):>
אמרתי שבתוך ארבע שנים שינוי משמעותי זה משהו שהוא לא - - -
<רויטל סויד (המחנה הציוני):>
צריך להבין. אנשים אחר כך יצטרכו - - -
<בצלאל סמוטריץ (הבית היהודי):>
לכן אנחנו רוצים להגדיר, רויטל. זו בדיוק הסיבה שאני רוצה להגדיר. אני רק אומר שאמורות להיות שתי הגדרות – לעניין עדכון בתוך התקופה, לעניות דעתי, הגדרה של שינוי משמעותי צריכה להיות שינוי מחוץ למהלך העסקים הרגיל של אותו אדם, ולא כמו שאמרה היועצת המשפטית פה, אדם שמקבל משכורת וחוסך בצד.
<נעמה מנחמי:>
רק הבהרתי מה כתוב, לא הצעתי.
<בצלאל סמוטריץ (הבית היהודי):>
צריך להיות ברור שפה הכוונה רק אם קרה משהו אחר – קיבלת ירושה, זכית בלוטו – משהו שהוא לא נורמלי, תדווח. 
פעם בארבע שנים זה משהו אחר, כי פה ברירת המחדל היא שבכל ארבע שנים אתה צריך להגיש. כך המצב היום. אנחנו כן נותנים לאדם שלא חל גידול בהון שלו של חצי מיליון שקל, נותנים לו אפשרות שזה לא יחול. פה אפשר להתייחס לכל המהלך הרגיל, למעט פנסיות וקופות גמל שזה לא יהיה מוגזם.

<רויטל סויד (המחנה הציוני):>
יש פה בעייתיות מסוימת. אם אנחנו משאירים את הצעת החוק כמו שהיא עכשיו, וזה בכל ארבע שנים, אתה לא יכול גם בתוך ארבע השנים האלה לבוא ולהגיד: זכיתי בפיס, זכיתי בלוטו, הפסדתי, הבן שלי מהמר והפסדתי פתאום את כל הכסף. אתה לא יכול לעשות את זה. אם נפתח מרווח, שבעיני הוא הרבה יותר הגיוני, למשהו שהוא כל עשור, או כל התחדשות בתפקיד, למשל אצל שופטים זה לא יקרה ויכול להיות שאצל ראשי ערים זה כן יקרה.
<היו"ר ניסן סלומינסקי:>
משלום למחוזי זה קורה.
<דני חורין:>
אנחנו מוכנים לוותר על הדיווח תוך כדי.
<רויטל סויד (המחנה הציוני):>
אם אנחנו פותחים מרווח כזה, כשיש שינוי מהותי, אפשר לדווח. אבל גם להגיש בכל ארבע שנים וגם אחר-כך על כל שינוי - - -
<בצלאל סמוטריץ (הבית היהודי):>
רויטל, הוסכם.

<רויטל סויד (המחנה הציוני):>
- - - זה ממש בדיחה. לא הגיוני הדבר הזה. נפטרו שכנים – לא קרוב משפחה חס וחלילה – הורישו את כל הרכוש, הילד עשה כך וכך, צריך לדווח. אין בזה שום הגיון. זה לא הגיוני.
<בצלאל סמוטריץ (הבית היהודי):>
רויטל, הוסכם, נבטל את הצורך בדיווח תוך כדי.
<רויטל סויד (המחנה הציוני):>
שינוי משמעותי לנו זה זכייה בפיס או ירושה ולאחרים זה משהו אחר. אי-אפשר להשאיר את הדברים האלה עמומים. הדברים האלה צריכים להיות מאוד-מאוד ברורים - -

<בצלאל סמוטריץ (הבית היהודי):>
לכן הגדרנו.

<רויטל סויד (המחנה הציוני):>
- - בסוף אנחנו רוצים לבוא ולקשור כתרים של טוהר מידות או של אי-טוהר מידות, בהתאם - - -
<בצלאל סמוטריץ (הבית היהודי):>
לכן הגדרנו.

<רויטל סויד (המחנה הציוני):>
לא יכול להיות דבר עמום.

<בצלאל סמוטריץ (הבית היהודי):>
מצוין. אנחנו אתך בעניין הזה. נוותר על האמצע.
<יעל גרמן (יש עתיד):>
לכולם. גם לחברי כנסת?

<בצלאל סמוטריץ (הבית היהודי):>
לכולם נוותר על הצורך לעדכן בתוך התקופה, ופעם בארבע שנים גידול של הון של חצי מיליון שקל.
<אלעזר שטרן (יש עתיד):>
בצלאל, תגיד לי אם מה שאני אומר לא עושה היגיון הפוך. תעזוב אותך מכל הדוחות האלה של כולם. הרי מרוב הדוחות האלה - - -
<יעל גרמן (יש עתיד):>
אתה לא רוצה להאחיד את הכול, ניסן?
<רויטל סויד (המחנה הציוני):>
זה כאילו אנחנו מדברים על עצמנו, אנחנו לא מדברים - - -

<יעל גרמן (יש עתיד):>
מקלים - - -

<היו"ר ניסן סלומינסקי:>
יעל ורויטל, לאט-לאט. עוד לא הגענו למה שאנחנו מחליטים. אלעזר.
<אלעזר שטרן (יש עתיד):>
מתי אנחנו בודקים? אתה אומר שאנחנו לא בודקים את הדוחות האלה, וגם עכשיו אין פה מנגנונים שיבדקו אותם.
<היו"ר ניסן סלומינסקי:>
אלא אם כן מתעורר משהו.
<אלעזר שטרן (יש עתיד):>
ואז מה קורה? עושים חקירה. אלא אם כן קרתה בעיה. מה אני רוצה לשאול? למה בכלל צריך את כל הדוחות האלה? נגיד ברשימה הגדולה הזאת שכל אחד בשינוי משמעותי, וממילא אני מבין שצריך להגדיר אותו, יצטרכו לדווח רק על שינוי משמעותי. למה אנחנו שמים את כל הדוחות האלה לאורך שנים, את כל הניירת, את כל אי-הבדיקה?
<היו"ר ניסן סלומינסקי:>
אם הוא לא מדווח, ממה יהיה שינוי משמעותי?

<יעל גרמן (יש עתיד):>
ממצבו הכספי.

<אחיקם סטולר:>
מהצהרת הבסיס שלו. זאת הכוונה.

<אלעזר שטרן (יש עתיד):>
ממה שאתה אחרי זה רוצה לתפוס אותו. מה זה נקרא "שינוי משמעותי"? על מה אתה חושב שבן אדם - - -

<היו"ר ניסן סלומינסקי:>
לא הבנתי.

<אלעזר שטרן (יש עתיד):>
למה אתה עושה הצהרת הון?

<היו"ר ניסן סלומינסקי:>
הוא צריך להגיש הצהרת הון ראשונית?
<יעל גרמן (יש עתיד):>
כן. ברור.

<היו"ר ניסן סלומינסקי:>
הוא לא בדעה הזאת. 

<יעל גרמן (יש עתיד):>
ראשונית זה ברור.

<היו"ר ניסן סלומינסקי:>
אלעזר חושב אחרת.
<יעל גרמן (יש עתיד):>
אתה אומר לא להגיש - - -
<אלעזר שטרן (יש עתיד):>
כן, גם בהנחה שלא. למה צריך את זה?

<היו"ר ניסן סלומינסקי:>
שינוי צריך להיות ביחס למשהו.
<אלעזר שטרן (יש עתיד):>
קיבל תקבול. מה זה נקרא ביחס למה? על מה אחרי זה יחקרו אותו?

<היו"ר ניסן סלומינסקי:>
אתה רוצה לראות - - -
<אלעזר שטרן (יש עתיד):>
נגיד שראית גידול, תחקור רק את הגידול.
<יעל גרמן (יש עתיד):>
לא ראית, כי זה סגור.

<מיכאל שפיצר:>
אתה לא יכול לדעת שזה גידול אם אין בסיס.
<היו"ר ניסן סלומינסקי:>
אם אין בסיס, אתה לא יודע שזה גידול.
<אלעזר שטרן (יש עתיד):>
כשהוא יגיד שיש לך גידול, מה תחקור?

<מיכאל שפיצר:>
תחקור את הגידול ביחס לבסיס.
<אחיקם סטולר:>
הסברתי איך זה עובד. לפי טבלאות חיים. מתווכחים על טבלאות חיים, כי הן לא מתאימות לכולם. אמרתי לך שהיה לי תיק של בדואי מלוד, והוא לא מתאים לשום טבלה.

<אלעזר שטרן (יש עתיד):>
יש גידול ביחס לדוח שהגשת. על עצם הגידול יש תביעה נגדך?

<אחיקם סטולר:>
כן. במקרה של מס הכנסה. אם יש גידול הון לא מוסבר, מס הכנסה מוציא שומה לפי מיטב השפיטה, והנישום צריך להתמודד ולהתווכח.
<אלעזר שטרן (יש עתיד):>
איפה הוא רואה מס הכנסה?

<אחיקם סטולר:>
הוא רואה לפי טבלאות החיים. הוא לוקח את הדוח הראשון, את הדוח השני שהוא הגיש, באינטרוול של זמן, לפי טבלאות החיים הם מחשבים, ואומרים: אדוני, חישבנו לפי טבלאות החיים, יש לך גידול הון לא מוסבר של חצי מיליון שקל, נא תסביר לנו. אם הוא לא נותן לו הסבר, הוא מוציא לו שומה לפי מיטב השפיטה.

<אלעזר שטרן (יש עתיד):>
הרי החוק הזה לא בא בשביל מס הכנסה, לכן זה לא רלוונטי רעיון כזה.
<היו"ר ניסן סלומינסקי:>
אם אני לא טועה, קראתי בעיתון לאחרונה, אני רק לא זוכר על מי, שאמרו שיפתחו את הצהרת ההון שלו ולפי זה יראו. קראתי, אני לא זוכר על מי.
<שמחה רוטמן:>
למיטב זכרוני דיברו גם על הדירה בספסופה, האם זה הופיע בהצהרות הון הקודמות שלו. זה תמיד נכון.
<היו"ר ניסן סלומינסקי:>
על מישהו, אני לא זוכר. יכול להיות שדיברו על המקרה הזה שפותחים הצהרת הון לראות אם זה הופיע בשנים הקודמות או לא.
<אחיקם סטולר:>
בהצהרת הון, אם זה רשום על שם הבת, זה לא צריך להופיע בהצהרת ההון שלו.
<היו"ר ניסן סלומינסקי:>
תלוי בהגדרה שלך או בהגדרה אחרת.

<אחיקם סטולר:>
בת זו אישיות משפטית נפרדת.
<היו"ר ניסן סלומינסקי:>
קודם כול, זה שאתה יודע שהצהרת ההון שלך סגורה באיזה מקום, זה כבר שם אותך בעמדה שאתה לא יכול לעשות מה שאתה רוצה, כי יש משהו שיפתחו יום אחד. 
<אלעזר שטרן (יש עתיד):>
יפתחו ומה יקרה? אם אתה צריך את זה לטובת מס הכנסה, אז אני מבין. פעם שיש לך משהו בלתי מוסבר, תשלם על זה מס.
<היו"ר ניסן סלומינסקי:>
לא מס. יכולה להיות חקירה. כשמתחילה חקירה זה משהו אחר.
<אלעזר שטרן (יש עתיד):>
החקירה היא לצורכי מס.
<היו"ר ניסן סלומינסקי:>
לא. מה פתאום. על אחרים שמדובר עליהם עכשיו, שם זה לא לצורכי מס.
<אלעזר שטרן (יש עתיד):>
זה בדיוק מה שאני אומר. זה לא יבוא לך מהצהרת הון, זה בא לך מדברים אחרים. אין לי בעיה עם זה. אני לא רוצה לפתור את הבעיה - - -
<יעל גרמן (יש עתיד):>
צריך לעשות קצת סדר בדיון. קצת הסתבכנו.
<היו"ר ניסן סלומינסקי:>
נניח הצהרת על מישהו שיש לו דירה, והאיש בא ואומר: חבר'ה, הדירה הזאת בכלל מהתקופה שלא הייתי חבר כנסת ולא כלום.
<יעל גרמן (יש עתיד):>
כשהוא היה חבר כנסת הוא הצהיר עליה.
<היו"ר ניסן סלומינסקי:>
פותחים את הצהרות ההון שלו ורואים. ביום שהוא נכנס להיות חבר כנסת, הוא חייב להצהיר. אם בהצרה הראשונה שלו, כשהוא התחיל, כתוב שהדירה רשומה, אז הטיעון שלו לא נכון, אם היא לא רשומה, הטיעון שלו נכון. זאת אומרת, שהיא הגיעה אליו כשהוא כן היה חבר כנסת, לא בתקופה שהוא לא היה חבר כנסת. זה דבר שקיים היום בפועל. עושים את הבדיקה הזאת היום. יש דוגמה למקרה מסוים. זאת אומרת שזה קיים וזה לא קשור למס הכנסה, זה קשור לדברים אחרים.
<עאלעזר שטרן (יש עתיד):>
עושים את הבדיקה האם הדירה שהגיעה אליו, הגיעה אליו כתוצאה מדברים, אתה יודע מה, בשביל לא לדבר לגופו של עניין. 
אני שואל עוד פעם, ולא ענית לי בהקשרים האלה. הרי מה אנחנו רוצים? לא באים פה להלבין, באים לתפוס דברים. זה מה שבצלאל רוצה להביא לכאן, כתוצאה מזה שאתה נושא בתפקיד חל גידול בהצהרת ההון שלך. זה מה שאתה רוצה להגיד. מה שאני אומר שבמקום להפיל את כולם ואת כל הדוחות האלה, אתה ממילא הרי לא בודק. אני אומר הפוך, אם אתה באמת רוצה לבדוק אם יש קשר או אין קשר, אל תצהיר בדוח שאולי לא יבדקו אותו בכלל ולא יסתכלו עליו, בכל פעם שיש לך גידול משמעותי, תצהיר על גידול משמעותי, גם אם זה בתוך שנה.

<היו"ר ניסן סלומינסקי:>
לא הצהרת על הדירה - - -
<יעל גרמן (יש עתיד):>
לעומת מה?

<אלעזר שטרן (יש עתיד):>
אז יבדקו אותך.
<היו"ר ניסן סלומינסקי:>
איך יבדקו? הוא יגיד שזה מהתקופה לפני שהייתי חבר כנסת.

<יעל גרמן (יש עתיד):>
אתה צריך נקודת התחלה.
<אלעזר שטרן (יש עתיד):>
אתה חושב שעכשיו נותנים משקל להצהרה הזאת?
<היו"ר ניסן סלומינסקי:>
ועוד איך. אם היא כתובה שם, האיש הציל את עצמו. אם היא לא כתובה שם, הוא הסתבך. ועוד איך. זה מסמך חתום, מסודר, גנוז. ועוד איך. זה אחד הדברים הכי חזקים לגבי המקרה הזה ספציפית. יכול להיות שיש אלמנטים אחרים, אבל אני לא יודע. יש לזה חשיבות.
<אלעזר שטרן (יש עתיד):>
אם היא כתובה שם, תאמין לי, יש לו אלף הוכחות שהיא כתובה שם. הרי הוא קנה את זה, זה נרשם, היו לו רווחים, היה הכול.
<היו"ר ניסן סלומינסקי:>
הרי יש טיעון שטוענים כמה, עוד אחרים - - -

<אלעזר שטרן (יש עתיד):>
תביא הוכחה.

<יעל גרמן (יש עתיד):>
צריך לעשות סדר בדיון.
<אלעזר שטרן (יש עתיד):>
תביא הוכחה. זו בעיה להביא הוכחה חוץ מזה שהצהרת על זה? אני אצהיר על קבלה ולא כתוב - - -
<היו"ר ניסן סלומינסקי:>
אם הוא הצהיר, זאת אומרת שהוא צודק, שזה לא מהתקופה שהוא היה חבר כנסת.
<אלעזר שטרן (יש עתיד):>
יש לו גם תעודות על זה ורשום במינהל מקרקעי ישראל.
<היו"ר ניסן סלומינסקי:>
אולי כן ואולי לא. אחרי 15 שנה הם אומרים שאין לו - - -

<אלעזר שטרן (יש עתיד):>
אם אני מושחת ואף אחד לא פותח, אני כותב היום דוח, מוסיף לו 50%. מי בודק? מי יודע?
<יעל גרמן (יש עתיד):>
אתה מעביר לאח שלך, כי הוא לא נמצא פה.
<היו"ר ניסן סלומינסקי:>
אלעזר, כבר שמענו את הטיעונים שאחרי 15 שנה לא בטוח שיש רישומים. אמרו: תביא, אחרי 15 שנה כבר לא בטוח שיש רישומים - - -
<אלעזר שטרן (יש עתיד):>
- - - הצהרת הון אחרי 15 שנה. אם אין – אין.

<היו"ר ניסן סלומינסקי:>
הצהרת ההון סגורה. אם הוא היה חבר כנסת אז או בתפקיד אחר, אז היא רשומה.

<יעל גרמן (יש עתיד):>
אני רוצה לנסות לעשות סדר. אני חושבת שאין ברירה, אנחנו חייבים, לפחות כשנכנסים להצהיר הצהרת הון, כדי שאפשר יהיה לעשות השוואה.
היו פה שתי הצעות מנוגדות. אמרה חברתי, רויטל סויד, היא אמרה: בואו נעשה אחת לארבע שנים ולא נעשה - - -

<בצלאל סמוטריץ (הבית היהודי):>
בלי האמצע.
<יעל גרמן (יש עתיד):>
אין באמצע. 
<היו"ר ניסן סלומינסקי:>
אמת. קיבלו את הצעתה.

<יעל גרמן (יש עתיד):>
בא חברי, אלעזר שטרן, ואומר: לא. נעזוב את הארבע שנים ונעשה בכל פעם שיש שינוי משמעותי. שתי ההצעות האלה שונות במהותן, וצריך לדון בהן, או זה או זה.
<היו"ר ניסן סלומינסקי:>
בוודאי. הסברנו שההצעה של אלעזר לא יכולה להיות - -
<רויטל סויד (המחנה הציוני):>
לא אמרתי בכל ארבע שנים.
<היו"ר ניסן סלומינסקי:>
- - כדי לדבר על שינוי, את צריכה להשוות לבסיס מסוים.
<יעל גרמן (יש עתיד):>
צריך נקודת התחלה. זה ברור.

<אלעזר שטרן (יש עתיד):>
יעל אומרת שצריך נקודת התחלה - - -

<היו"ר ניסן סלומינסקי:>
יש. אמרו לחברי כנסת פעם בארבע שנים, כי עשו חשבון שבכל ארבע שנים יש בחירות, לכן זה נכנס. 
<יעל גרמן (יש עתיד):>
או בשינוי משמעותי. אני דרך אגב חושבת ששינוי משמעותי - - -

<היו"ר ניסן סלומינסקי:>
אם היינו יודעים שבכל שנתיים, אני לא יודע מה היו עושים.
<בצלאל סמוטריץ (הבית היהודי):>
אני חושב שיש היגיון בהצעה של רויטל.

<יעל גרמן (יש עתיד):>
אני חושבת שדווקא שינוי משמעותי יותר נכון מאשר בכל ארבע שנים.
<רויטל סויד (המחנה הציוני):>
מה זה שינוי משמעותי? את משאירה את זה עמום.
<היו"ר ניסן סלומינסקי:>
תיכף נגיע לזה. רויטל, רק דקה.

<יעל גרמן (יש עתיד):>
רק לפני כמה זמן עדכנתי את הצהרת ההון שלי בגלל ירושה, ומפני שבעלי נכנס להיות שותף באיזה חברה. סברתי ששני הדברים האלה הם שינוי משמעותי ותיקנתי. זו סתם דוגמה. הבעל הרחיב את עסקיו, קיבל כסף תמורת פטנט – יש אלף ואחד דברים – זה שינוי משמעותי. לא צריך לחכות ארבע שנים להערכתי. יכול להיות שלא יהיה שינוי משמעותי גם במשך עשר שנים.
<היו"ר ניסן סלומינסקי:>
עשית את זה למס הכנסה או לכנסת?

<יעל גרמן (יש עתיד):>
לכנסת.
<היו"ר ניסן סלומינסקי:>
גם אני לכנסת שמתי מעטפה של תוספת.

<יעל גרמן (יש עתיד):>
היה שינוי משמעותי. בשני הדברים האלה הצהרתי.

<בצלאל סמוטריץ (הבית היהודי):>
איזה כיף לכם שיש לכם סיבות טובות לעדכן את ההצהרה.

<היו"ר ניסן סלומינסקי:>
יש הצעה של רויטל שאומרת שאם יש שינוי, נניח אחרי שנתיים, שלא יבוא ויעשה אחרי שנתיים, אלא במועד שהוא צריך בין כה וכה להגיש את הדוח הנוסף, ואז יוסיף בדוח הנוסף. זה דבר טוב, אפשרי. אני רק רוצה להוסיף שאם חבר הכנסת רוצה להיות רגוע, אם אני מדבר על חבר כנסת כרגע, כי אנחנו עושים את זה - - -
<דני חורין:>
החוק הזה לא חל עליהם.
<היו"ר ניסן סלומינסקי:>
כרגע אני מדבר כחבר כנסת. אם חבר כנסת רוצה להיות רגוע, אני מציע לו שיעשה את השינוי הזה מיד ולא יחכה לתום ארבע השנים, שידווח על זה. הוא יודע מה יקרה בשנתיים האלה? פתאום יקרה משהו ויגידו לו: לא דיווחת. אם יש שינוי משמעותי, נניח קיבל ירושה, קיבל דירה, קיבל משהו - - -
<אלעזר שטרן (יש עתיד):>
אתה אומר מה שאני אומר.
<היו"ר ניסן סלומינסקי:>
שמיד ידווח רק על השינוי.
<אחיקם סטולר:>
הוא אומר גם וגם.
<היו"ר ניסן סלומינסקי:>
לא, הוא ידווח רק על השינוי. אני מבין מה שאת אומרת שאפשר לחסוך את זה, ומאחר שהוא צריך להגיש בכל ארבע שנים, שהוא כבר אז יכניס את זה. אני רק מציע לתחושה הטובה של כל אחד, שווה שאם יש שינוי, תוסיף רק את השינוי, שתהיה מסודר ונקי, שלא בעוד שנה יצטרכו לפתוח את ההצהרה שלך ולא ימצאו את השינוי.
<אלעזר שטרן (יש עתיד):>
ניסן, למה צריך את זה? למה ההצעה שלי לא יותר טובה?

<בצלאל סמוטריץ (הבית היהודי):>
אני רוצה להגיד סברה שמצדדת בעמדתה של חברתי המלומדת עו"ד רויטל סויד. יש ערך לזה שאדם פעם בתקופה עומד מול המראה, מול עצמו, אם דיברנו על אפקט מצנן. בנראות כלפי חוץ זה משפר את אמון הציבור, אבל בסוף יש לזה גם איזה אפקט מרתיע. ככה אדם יכול שנים לא לעדכן ולא כלום, והוא לא זוכר אם זה כן משמעותי או לא משמעותי. העובדה שאדם פעם בארבע שנים נותן דין וחשבון, לא משנה שזה במעטפה חתומה, אבל בסוף הוא נותן דין וחשבון לאיזה מערכת מבקרת, יש לזה השפעה. מפה מגיע הרעיון פעם בכמה שנים.
<אלעזר שטרן (יש עתיד):>
אני רוצה לתת סברה הפוכה. 
<בצלאל סמוטריץ (הבית היהודי):>
אתה לא חייב.

<אלעזר שטרן (יש עתיד):>
הקדנציות היום בכנסת זה שנתיים. אתה יכול לעשות קופה וללכת בהקשרים האלה.
<בצלאל סמוטריץ (הבית היהודי):>
לכן אתה מגיש כשאתה עוזב בכל מקרה. בכל מקרה אתה מגיש בהתחלה ובסוף.
<אלעזר שטרן (יש עתיד):>
שנייה. אבל לא פותחים. חובת ההוכחה תהיה עליך. כשאתה מגיש על שינוי משמעותי, את זה כן בודקים. כשאתה מגיש שינוי משמעותי בודקים.
<בצלאל סמוטריץ (הבית היהודי):>
גם היום לא בודקים.

<אלעזר שטרן (יש עתיד):>
חלה עליו אותה חובה שחלה על הדוח.
<יעל גרמן (יש עתיד):>
אתה מגיש ואז מסתכלים - - -

<בצלאל סמוטריץ (הבית היהודי):>
נכון למנגנון הנוכחי לא בודקים בכלל.
<היו"ר ניסן סלומינסקי:>
רבותי, יש לי הצעה פשוטה לקבל את ההצעה של רויטל שבכל ארבע שנים יעשו, אבל שיהיה כתוב בחוק שרשאי אותו אחד גם לדווח על השינוי מיד.
<יואל הדר:>
הכוונה היא שזה יחול על כולם, לא רק מי שמחליף תפקיד. כל ארבע שנים קטגורית.
<רויטל סויד (המחנה הציוני):>
זה ממש לא כך. מה זה בכל ארבע שנים?
<יעל גרמן (יש עתיד):>
אם אדם אחרי שנתיים עזב את הכנסת?
<היו"ר ניסן סלומינסקי:>
זה סוף התקופה. בתחילת תקופה וסוף תקופה תמיד חייבים.

<נעמה מנחמי:>
אולי נקרא את נוסח הסעיף ונראה מה נשאר ומה לא.

<היו"ר ניסן סלומינסקי:>
רגע.

<רויטל סויד (המחנה הציוני):>
אנחנו מדברים כל הזמן על משך זמן של תקופה ואנחנו לא עושים הבחנה בין תפקידים. יש תפקידים שאתה מתמנה אליהם ואתה יושב בהם 5, 10, 15, 20, 25 שנה, ויש תפקידים שאתה נבחר אליהם בכל פעם מחדש - -

<אחיקם סטולר:>
כמו שופטים למשל.
<רויטל סויד (המחנה הציוני):>
- - מי שנבחר בכל פעם מחדש, חייב בכל פעם מחדש - - -

<בצלאל סמוטריץ (הבית היהודי):>
מה זה משנה? מה ההבדל?

<קריאות:>
- - -

<בצלאל סמוטריץ (הבית היהודי):>
חבר כנסת של 30 שנה הוא חבר כנסת, מה זה משנה שהיו לו בחירות בין לבין? הוא לא עבד באמצע במקום אחר.

<רויטל סויד (המחנה הציוני):>
הוא חייב להגיש הצהרה מחדש.

<בצלאל סמוטריץ (הבית היהודי):>
למה. מה ההיגיון? למה שהוא יהיה חייב והוא לא יהיה חייב?

<רויטל סויד (המחנה הציוני):>
בגלל שמי שיושב, הוא יושב, זה מה שהוא מרוויח.

<בצלאל סמוטריץ (הבית היהודי):>
אבל גם חבר כנסת זה מה שהוא מרוויח. את מדברת על מצב שאדם יצא, עבד וחזר. מי שיצא וחזר. מי שנשאר כל הזמן, מה אכפת לי שהיו בחירות?

<קריאות:>
 - - -

<היו"ר ניסן סלומינסקי:>
מהשלום לעליון - - -
<מיכאל שפיצר:>
הוא נשאר שופט.
<היו"ר ניסן סלומינסקי:>
החיכוך שלך עם אנשים שונים שונה.
<מיכאל שפיצר:>
אין שינוי מיום שנבחר - - -
<היו"ר ניסן סלומינסקי:>
שופט שלום לא רואה בעניינים מעל גובה מסוים - - -
<מיכאל שפיצר:>
2.5 מיליון שקל.
<היו"ר ניסן סלומינסקי:>
לעומת זאת, במחוזי אתה מתעסק עם כרישים, שם יכול להיות יותר. אם יש הבדלים, זה גם פה, אלא אם כן הוא נשאר בשלום 20 שנה, אז שיבוא אלי...
<מיכאל שפיצר:>
לפי התפיסה הזאת שופטי העליון כל יום צריכים להגיש דוח.
<בצלאל סמוטריץ (הבית היהודי):>
למה?

<מיכאל שפיצר:>
הוא אומר ששופטי השלום מתעסקים בסכומים קטנים יחסית, שופטי המחוזי בסכומים יותר גדולים. שופט הוא שופט. 

<בצלאל סמוטריץ (הבית היהודי):>
אתה הצעת שבעליון יגידו בכל יום?
<היו"ר ניסן סלומינסקי:>
לא. רציתי להראות להם על דרך הסברה שגם אצל שופט זה לא שמהיום הראשון עד שהוא פורש הוא נשאר סטטי. שופט בדרך כלל מתחיל בשלום, אחר-כך הולך למחוזי, אנשים שאתם הוא מתחכך - - -
<מיכאל שפיצר:>
הוא נשאר שופט, אין שום שינוי. היקף הסמכות שלו שונה, אבל אין לזה משמעות.
<בצלאל סמוטריץ (הבית היהודי):>
האמירה הבסיסית היא שאדם פעם ב-X שנים עומד מול המראה, נותן דין וחשבון, וזה מכניס אותו - - -

<היו"ר ניסן סלומינסקי:>
אדם בצבא, מה זה משנה איזה דרגה יש לו? כן יש הבדל.
<מיכאל שפיצר:>
אתה אומר שהליך משפטי בשווי מסוים שווה פחות?

<היו"ר ניסן סלומינסקי:>
בשלום החיכוך שלו הוא סוג אחר לגמרי מהחיכוך במחוזי, במחוזי הוא מתחכך עם אנשים הרבה יותר גדולים וכו'.
<מיכאל שפיצר:>
סליחה, שאני אומר. זה כל-כך לא נכון.
<היו"ר ניסן סלומינסקי:>
זה גם בצבא כך, לכן יש רק שתי דרגות עליונות.
<מיכאל שפיצר:>
זה לא נכון מהותית.

<אחיקם סטולר:>
סליחה, מיכה. שופט שלום לפעמים דן בתיק קטן של 5,000 שקל, אבל המשמעות של התיק הזה היא מיליונים רבים, ואני אגיד לך מדוע, כי יש לפסיקה השלכה על קהל רחב. זה לא נכון קונספטואלית.
<היו"ר ניסן סלומינסקי:>
אם אתה אומר שתזוזה משלום למחוזי לא משמעותית, אז אני מודיע לך, לפי הלחצים, שזה עולם ומלואו. תאמין לי, זה עולם ומלואו. אני לא רוצה לדבר הלאה.
<אוסאמה סעדי (הרשימה המשותפת):>
מהשלום למחוזי מבחינת השכר - - -
<היו"ר ניסן סלומינסקי:>
לא שכר.
<אחיקם סטולר:>
כמה אלפים בודדים.
<היו"ר ניסן סלומינסקי:>
לא משנה. זה עולם ומלואו. זה שינוי. תאמין לי.

<אוסאמה סעדי (הרשימה המשותפת):>
זה שינוי, בהחלט.
<היו"ר ניסן סלומינסקי:>
זה מה שאמרתי, שזה שינוי. מהמחוזי לעליון, בטח שכן.
<אחיקם סטולר:>
מבחינת סמכות זה לא נכון.

<היו"ר ניסן סלומינסקי:>
בטח שיש הבדלים בסמכות.
<מיכאל שפיצר:>
ברור שיש הבדלים בסמכות. בין עליון ומחוזי, לעליון בכלל אין סמכות שיורית.
<היו"ר ניסן סלומינסקי:>
כמו שתגיד לי שמי שהתחייל, מיום שהוא התחייל עד היום שהוא פורש כרמטכ"ל הוא בצבא, אין הבדל. הוא חייל כל הזמן.
<מיכאל שפיצר:>
לא, באמת.
<היו"ר ניסן סלומינסקי:>
למה שם אתה מרגיש שיש הבדל?
<אחיקם סטולר:>
כשהוא סמל, או סגן, או סרן, אין לו שום דין ודברים עם תעשיות ביטחוניות - - -
<היו"ר ניסן סלומינסקי:>
ולכן הוא לא צריך לדווח.

<מיכאל שפיצר:>
הוא עושה  תפקידי שטח או עושה תפקידי מטה, זה משהו אחר לגמרי.
<היו"ר ניסן סלומינסקי:>
בואו נתקדם. הלאה. 

רציתי להציע לקבל את ההצעה של רויטל, אבל אני רוצה שכן יתווסף שבמידה והוא כן רוצה, הוא יכול. 
<בצלאל סמוטריץ (הבית היהודי):>
הוא רוצה להיות שקט. הוא קיבל ירושה - - -

<היו"ר ניסן סלומינסקי:>
אני רוצה להיות שקט, נניח קיבלתי ירושה, נניח דירה, לא רוצה לחכות שנתיים עד שיגיע זמן הדיווח. בינתיים יש לי דירה ולא דיווחתי. אני לא יודע מה יקרה. אם מישהו רוצה מיוזמתו, והוא יבוא לתת, יגידו לו: אדוני, בעוד שנתיים, לא מקבלים עכשיו. אם הוא רוצה, הוא יכול לדווח.
<יואל הדר:>
כשיש שינוי באותה דרגה גם צריך לדווח? הוא תנ"צ, תא"ל, עובר לתפקיד אחר של תא"ל, גם יצטרך כל הזמן לדווח?

<היו"ר ניסן סלומינסקי:>
עוד לא הגענו לנושא הזה.

<קריאה:>
- - -

<דפנה גוטליב:>
זה לא נמחק, פשוט הוא רשאי.

<היו"ר ניסן סלומינסקי:>
הוא רשאי אם הוא רוצה.

<נעמה מנחמי:>
למה?

<היו"ר ניסן סלומינסקי:>
הסברתי עכשיו למה. אם אני רוצה להרגיש רגוע, לא רוצה להחזיק שנתיים דירה בלי שדיווחתי עליה. למרות שמותר לי, לא רוצה.
<שירי לנג:>
דיברנו מה זה שינוי משמעותי? לא דיברנו על זה.
<היו"ר ניסן סלומינסקי:>
לא. עכשיו אנחנו צריכים לדון בזה.

<נעמה מנחמי:>
עכשיו צריך לדון בשינוי המשמעותי.

<היו"ר ניסן סלומינסקי:>
עכשיו צריך להגדיר מה זה שינוי משמעותי.

<בצלאל סמוטריץ (הבית היהודי):>
כרגע המשמעות הופכת להיות שהוא פוטר אותך מהגשה פעם בארבע שנים אם לא חל שינוי משמעותי. זו המשמעות היחידה שרלוונטית.
<אחיקם סטולר:>
כל ארבע שנים צריך להגיש בכל מקרה.
<בצלאל סמוטריץ (הבית היהודי):>
אלא אם כן לא חל שינוי.

<היו"ר ניסן סלומינסקי:>
אם לא חל שינוי, אתה רק יכול לכתוב - - -
<בצלאל סמוטריץ (הבית היהודי):>
עכשיו נסביר מה השינוי שחל.

<היו"ר ניסן סלומינסקי:>
- - - אתה כותב - - -
<בצלאל סמוטריץ (הבית היהודי):>
תגיש תצהיר: לא חל שינוי.
<מיכאל שפיצר:>
הצהרה, לא תצהיר.

<דני חורין:>
הצהרה.
<מיכאל שפיצר:>
אני מבקש לתקן את הנוסח להצהרה, לא תצהיר. לתצהיר יש משמעות אחרת.

<היו"ר ניסן סלומינסקי:>
בחתימתך.

<מיכאל שפיצר:>
ברור. הצהרה בחתימתי.

<אחיקם סטולר:>
תצהיר צריך להיות עם אישור - - -

<מיכאל שפיצר:>
תצהיר זה כאילו עורך-דין יאשר את החתימה שלי.

<דני חורין:>
הנוסח כבר עכשיו מדבר על הצהרה, לא על תצהיר.

<מיכאל שפיצר:>
כתוב "תצהיר".

<היו"ר ניסן סלומינסקי:>
הם ישנו את זה אם זה כתוב.

<דני חורין:>
הכוונה להצהרה, לא תצהיר.

<היו"ר ניסן סלומינסקי:>
נראה מה זה "שינוי משמעותי".
<נעמה מנחמי:>
בדיונים שהיו בינינו חשבתי שאולי נכון להגדיר גם סכום וגם גידול באחוזים ושזה יהיה הגבוה מביניהם, כי אדם שמשכורתו ומשכורת בן/בת זוגו גבוהים מאוד, הסכום אולי לא יהיה כל-כך רלוונטי בשבילם, לכן זה לא יפטור אותם בשום צורה. אם ניקח לדוגמה את השופטים ונשאיר גידול מעל סכום של חצי מיליון שקלים, אז שופטים כמעט תמיד יצטרכו בכל ארבע שנים.
<שירי לנג:>
זה כולל את הבן זוג.

<מיכאל שפיצר:>
לא נצא מזה. צריך לקבוע סכום אמיתי ולא הפרשות. מכל הניואנסים האלה לא נצא. נקבע סכום של מיליון שקל - - -
<בצלאל סמוטריץ (הבית היהודי):>
הפוך, זה לרעתכם.
<מיכאל שפיצר:>
לרעתנו – לרעתנו. הרבה יותר קל לנו להגיש את הסיכום השנתי של הקרנות שכולם מקבלים, לצרף לדוח, שלום ותודה. אני לא צריך להתערב בחישוב אם הוא כך או כך. מיליון שקל, שלום ותודה. אין לנו סודות.

<היו"ר ניסן סלומינסקי:>
אני מניח שיש הבדל במשכורת בין שופט שלום לשופט מחוזי.
<מיכאל שפיצר:>
לא היסטרי.

<אחיקם סטולר:>
כמה אלפים.
<היו"ר ניסן סלומינסקי:>
בצבא ובמשטרה יש הבדלים בדרגות. יש שינויים כתוצאה מזה שאדם עובר מדרגה לדרגה. זה דבר שלא נקרא "שינויים מהותיים" מבחינתי, כי יודעים בדיוק מה המשכורת של הדרגה הזאת. זה לא שפתאום הוא קיבל ולא יודעים מאיפה. לכן אני אומר שלא רק הפנסיה עושה את זה. אותו דבר אם לאדם יש דירה שהוא מצהיר עליה, ושכר דירה שהוא מדווח עליה, ואז בכל חודש נכנס עוד כסף ועוד סכום. זה לא נקרא "שינוי מהותי".
<אוסאמה סעדי (הרשימה המשותפת):>
משמעותי.
<קריאה:>
זה כן שינוי משמעותי.

<היו"ר ניסן סלומינסקי:>
זה לא שינוי, זה דבר שקיים. הוא מדווח על הדירה, הוא מדווח על שכר הדירה. מה הדבר המשמעותי שיש בזה?
<בצלאל סמוטריץ (הבית היהודי):>
ניסן, זה לא משמעותי לעניין שצריך להרים דגל אדום ולרוץ לדווח בתוך התקופה, אבל עוד פעם, ברירת המחדל שלנו – אני חוזר על זה – שבכל ארבע שנים צריך להגיש. יש לך מסלול חריג, בא אדם ואומר: תשמע, לא גדל לי ההון. לא גדל לך ההון, אני נותן לך פטור. גדל לך ההון, לא חשוב כרגע אם הוא גדל ממשכורת, או משכר דירה, או מפנסיה. גדל לך ההון יותר מ-X, תגיש הצהרה.
<היו"ר ניסן סלומינסקי:>
במילים פשוטות מה שאתה אומר, אם אני בזבזן, כמו שהמדינה מנסה לחנך אותנו - - -

<בצלאל סמוטריץ (הבית היהודי):>
צריכה.

<היו"ר ניסן סלומינסקי:>
"הצריכה", מה שנקרא. אז אני בכל חודש מוציא בדיוק את המשכורת שלי וכו'. זה מצוין, ואין שום שינוי. לעומת זאת אם אני חסכן, מה שהמדינה היתה צריכה לחנך, וכל חודש מהמשכורת במקום לבזבז ולנסוע לחוץ-לארץ, אני שם בקופת גמל או בקרן פנסיה, בקרנות. מהמשכורת שלי אני חוסך, אז אני צריך להיענש ולהגיש. זה נקרא "שינוי משמעותי" שאני צריך להגיש הצהרה?

<בצלאל סמוטריץ (הבית היהודי):>
ניסן, אתה לא מבין. נקודת המוצא אומרת כך - - -

<היו"ר ניסן סלומינסקי:>
למה? אני רוצה להבין. זה הרי אבסורד.

<בצלאל סמוטריץ (הבית היהודי):>
אתה לא נענש. נניח שמדברים על 4 מיליון שקל. אדם נורמלי, נניח שמדברים על 4 מיליון שקל – אדם נורמלי שמשתכר, עובד מדינה, מרוויח את השכר הנורמלי, אל תלך אתי רק לקצה של השופט שמרוויח 40,000 שקל או חבר כנסת. אנחנו מנסים לאחד - - -
<היו"ר ניסן סלומינסקי:>
אנחנו מדברים רק על שתי הדרגות הגבוהות פה.
<בצלאל סמוטריץ (הבית היהודי):>
זה לא משנה.

<מיכאל שפיצר:>
גם אנחנו אנשים נורמליים.

<היו"ר ניסן סלומינסקי:>
בצלאל, זה על שתי הדרגות הגבוהות.

<בצלאל סמוטריץ (הבית היהודי):>
לך לאלופים בצבא או  - - -

<היו"ר ניסן סלומינסקי:>
אלופים בצבא ברוך השם עלינו. תאמין לי, ברוך השם עלינו. מרוויחים יפה ועיני לא צרה בהם. אני לא יודע לגבי הניצבים במשטרה, אבל האלופים - - -
<בצלאל סמוטריץ (הבית היהודי):>
כשאני אומר "נורמלי" כועסים עלי. עזבו את המילה נורמלי, אדם רגיל שמרוויח 30,000 שקל ברוטו, 40,000 שקל ברוטו בחודש ויש לו משפחה, לא חוסך 250,000 שקל בשנה לחיסכון בצד. לכן לא דיברנו על גידול בהון של 100,000 שקל, שכל אחד חוסך לחתונה של הילדים. אני שם לכל ילד בחודש 300 שקל באיזה קופה, שאני אוכל לחתן אותם. זאת לא הכוונה. אדם שמעבר לכל מה שהוא השתמש וצרך, אכל, קנה אוטו וטס לחו"ל, מעבר לזה נשארו לו מיליון שקלים בצד, יש לו כנראה עסקים אחרים. עוד פעם, יכול להיות שהם לגיטימיים לחלוטין. זה בא ואומר: בוא תצהיר.
<היו"ר ניסן סלומינסקי:>
אם לוקחים את החסכונות, פתאום תצטרך להגיש דוח, ואותו אחד שנוסע לחו"ל ומבזבז את הכסף, ולכן לא נשאר לו, הוא לא צריך להגיש דוח.
<בצלאל סמוטריץ (הבית היהודי):>
עוד פעם, זה לא עונש. 
<היו"ר ניסן סלומינסקי:>
אתה לא שם לב שזה הפוך מההיגיון?

<בצלאל סמוטריץ (הבית היהודי):>
לא, כי זה לא עונש. נקודת המוצא היא שאדם אמור להגיש בכל ארבע שנים, רק שאנחנו אומרים גם לבן אדם וגם למערכת שאמורה לנטר את הדוח הזה שבסוף זה לא השתנה, זו אותה הצהרה בדיוק.
<היו"ר ניסן סלומינסקי:>
לא השתנה. בכל חודש הוא חוסך סכום מסוים - - -
<בצלאל סמוטריץ (הבית היהודי):>
בסוף יש לו קופת מזומנים בבנק שגדלה במיליון שקל. איך אתה יכול להגיד "לא השתנה"?

<אוסאמה סעדי (הרשימה המשותפת):>
יכול להיות שהוא בזבז את זה, זה יותר גורע.
<בצלאל סמוטריץ (הבית היהודי):>
הכול בסדר, אבל על זה אני לא יודע לפקח.

<שמחה רוטמן:>
הסתכלתי על דוח הלמ"ס לפי עשירונים. דוח הלשכה המרכזית לסטטיסטיקה, נכון ל-2013 – משפחה שבעשירון העליון חוסכת בממוצע 13,000 שקל לחודש - - -
<היו"ר ניסן סלומינסקי:>
יכולה לחסוך.
<שמחה רוטמן:>
לא, חיסכון בפועל. מדובר על ממוצע. זאת אומרת, בארבע שנים, ורוב בעלי התפקידים הללו יחד עם בני זוגם בהחלט יכולים להיכנס לעשירון העליון, אולי לעשירון התשיעי, עשירון אחד מתחת, הם יכולים להגיע לחיסכון של 624,000 שקל בארבע בשנים. זאת אומרת, גידול של 624,000 שקל בארבע שנים בהון לחיסכון זה ממוצע.
<היו"ר ניסן סלומינסקי:>
זה סביר. על זה להגיש? למה שיגישו?

<אוסאמה סעדי (הרשימה המשותפת):>
אולי נקבל את ההצעה של ד"ר סטולר, של מיליון.
<בצלאל סמוטריץ (הבית היהודי):>
אין בעיה, זה אותו דבר. לא אכפת לי. מיליון - - -

<אוסאמה סעדי (הרשימה המשותפת):>
בלי הקרן.

<בצלאל סמוטריץ (הבית היהודי):>
אין דבר כזה מיליון בלי. מיליון כולל הכול.

<אחיקם סטולר:>
מיליון כולל הכול זה סביר, זה גם מבחן ברור.
<מיכאל שפיצר:>
הרי אין לנו שום בעיה להראות את זה, זה הכול בדוחות שנתיים שאנחנו נותנים.
<היו"ר ניסן סלומינסקי:>
רבותי, יש הבדל. זוג צעיר בגלל שיש לו ילדים, יש הוצאות, ברגע שהוא כבר מבוגר, הילדים כבר התחתנו, הוא כבר מגיע לתפקיד בכיר יותר, כי לאט-לאט מטפסים, היכולת שלו לחסוך הרבה יותר גדולה.
<בצלאל סמוטריץ (הבית היהודי):>
בסוף, צריך איזה ממוצע. עו"ד שמחה רוטמן הלך ללמ"ס. הרי לא נחוקק מגילאי 50 ומעלה, צריך איזה ממוצע. אם הממוצע של 600 ומשהו זה סביר, נלך על מיליון כולל הכול. אם חל גידול של מיליון, כולל הכול, תצהיר.
<אחיקם סטולר:>
יש פה אי-הבנה לגבי המועדים. מתי מגישים - - -
<בצלאל סמוטריץ (הבית היהודי):>
בכל ארבע שנים.
<אחיקם סטולר:>
דקה. זה לא מה - - -

<בצלאל סמוטריץ (הבית היהודי):>
מההתחלה.

<אחיקם סטולר:>
מההתחלה אין מחלוקת. ואחר כך?
<בצלאל סמוטריץ (הבית היהודי):>
בכל ארבע שנים, אלא אם כן לא חל גידול.

<אחיקם סטולר:>
בין אם יש גידול משמעותי - - -

<היו"ר ניסן סלומינסקי:>
לא. אם אין גידול משמעותי, אתה רק מצהיר שלא חל שינוי.
<קריאות:>
- - -

<היו"ר ניסן סלומינסקי:>
אתה רק מצהיר שלא חל שינוי. לעומת זאת, אם חל שינוי משמעותי - - -
<קריאות:>
- - -

<היו"ר ניסן סלומינסקי:>
תנו לי רגע להסביר.

<אוסאמה סעדי (הרשימה המשותפת):>
הצהרה, לא תצהיר. תצהיר זה בפני עו"ד.
<היו"ר ניסן סלומינסקי:>
רבותי, בכל ארבע שנים אתה צריך לעשות משהו. אם לא חל שום גידול משמעותי, אתה יכול לכתוב הצהרה שבה אתה אומר: עברתי על זה, לא חל שום גידול משמעותי, שם את זה, לא צריך לעשות כלום. לעומת זאת, אם חל גידול משמעותי, והגדרנו שיש מיליון ומעלה יותר ממה שהיה לך בהצהרה הקודמת, אתה צריך להגיש הצהרה חדשה.
<מיכאל שפיצר:>
מתי?

<היו"ר ניסן סלומינסקי:>
בכל ארבע שנים.
<מיכאל שפיצר:>
בתום ארבע שנים שבהם חל השינוי המשמעותי.
<בצלאל סמוטריץ (הבית היהודי):>
לא.

<קריאות:>
כן.

<היו"ר ניסן סלומינסקי:>
כן. קיבלנו את ההצעה של רויטל.

<בצלאל סמוטריץ (הבית היהודי):>
אבל יש תוספת אחת.

<היו"ר ניסן סלומינסקי:>
הרי קיבלנו את ההצעה ואמרתם שאתם מסכימים שגם אם חל שינוי משמעותי באמצע תקופה לא צריך.

<דני חורין:>
זה נכון, רק הבנו את ההצעה ככזאת שאומרת שבהתחלה מגישים הצהרה מלאה, אחרי ארבע שנים, אתה יכול לא להגיש הצהרה אם אין שינוי משמעותי, אבל אחרי שמונה שנים אתה שוב צריך להגיש הצהרה.

<היו"ר ניסן סלומינסקי:>
למה?

<דני חורין:>
כך הבנו.

<היו"ר אניסן סלומינסקי:>
אם לא חל שינוי משמעותי כל הזמן - - -
<דני חורין:>
תגיש הצהרה אחת וזהו?

<היו"ר ניסן סלומינסקי:>
למה לא? הרי לא חל שום שינוי.
<בצלאל סמוטריץ (הבית היהודי):>
כשאתה אומר שלא חל שינוי אחרי שמונה שנים, לא חל שינוי מהארבע או לא חל שינוי מהשמונה שנים?
<היו"ר ניסן סלומינסקי:>
זו שאלה אחרת.

<מיכאל שפיצר:>
נבהיר. ברגע שחל שינוי של יותר ממיליון שקלים, קמה חובה בדוח הקרוב להכניס את זה.
<בצלאל סמוטריץ (הבית היהודי):>
בהצהרה הראשונה.
<מיכאל שפיצר:>
ברור.

<בצלאל סמוטריץ (הבית היהודי):>
לא בהצהרה של הארבע שנים. בהצהרה הראשונה.

<מיכאל שפיצר:>
מצטבר מההתחלה. זה צריך להיות מההתחלה, אלא אם כן דיווחתי על שינוי ואז אני מתחיל מחדש.
<היו"ר ניסן סלומינסקי:>
אחרי שמונה שנים תצטרך להגיש בכל מקרה. לעומת זאת, אם אתה מודד מארבע לארבע, לא תצטרך להגיש.
<בצלאל סמוטריץ (הבית היהודי):>
ניסן, זה לא הגיוני, כי בסוף יהיה לך בין הצהרה להצהרה ותגיד לי בכל פעם שזה פחות ממיליון. זה לא הגיוני. מיכה צודק. מה שמיכה אומר, זה מה שצריך להיות.
<מיכאל שפיצר:>
אם חל גידול בארבע שנים של מיליון שקל, אני חייב לדווח, ואז לדוח של השמונה שנים אני כבר מדווח מה-X פלוס מיליון.
<היו"ר ניסן סלומינסקי:>
אם בדוח הראשון חל גידול של חצי מיליון - - -
<מיכאל שפיצר:>
לא דיווחתי. בדוח הבא - - -
<היו"ר ניסן סלומינסקי:>
בדוח השני חל גידול רק של חצי מיליון.

<מיכאל שפיצר:>
אני מדווח, ודאי, אחרת עשינו צחוק מהעניין .
<היו"ר ניסן סלומינסקי:>
אם אתם רוצים, בבקשה. 

<היו"ר ניסן סלומינסקי:>
בכל מקרה פעם בשמונה שנים כולם ידווחו.

רבותי, נפל הפור. הסיכום הוא כזה: אדם מגיש הצהרה בפעם הראשונה, נקודה. לאחר ארבע שנים אם הגידול של הרכוש שלו גדול יותר ממילון ומעלה, הוא צריך להגיש הצהרה נוספת. אם גדל בפחות, הוא צריך רק לתת הצהרה שלא חל שינוי משמעותי והוא לא צריך להגיש הצהרה חדשה. עברו עוד ארבע שנים, אם ההצטברות של השמונה שנים האלה הגיעה מעל מיליון מההצהרה הראשונה שלו, הוא צריך עכשיו להגיש הצהרה.
<אחיקם סטולר:>
נניח שפחות?
<היו"ר ניסן סלומינסקי:>
הוא גם כן לא צריך. עד שיגיע למיליון.

<מיכאל שפיצר:>
עד שיגיע למיליון. 

<נעמה מנחמי:>
אגב, עוד הצעה שהצעתי כאן בשקט לחבר הכנסת סמוטריץ, והוא אמר: בואו נציע את זה. במקום לעשות בכל ארבע שנים, אבל אז עם מלא-מלא חריגים – כלומר, הייתי רוצה לפשט את זה – אני מציעה להאריך את התקופה מארבע שנים, אבל כן שזה יהיה - - -
<בצלאל סמוטריץ (הבית היהודי):>
כל חמש שנים - - -

<נעמה מנחמי:>
לדוגמה כל חמש שנים או כל שש שנים, אבל - - -

<בצלאל סמוטריץ (הבית היהודי):>
בלי חריגים ובלי כלום. בחמש מגישים, וזהו.

<היו"ר ניסן סלומינסקי:>
עזוב. זה יותר מסובך. נלך על ארבע שנים בשיטה הזאת.
<נעמה מנחמי:>
זה פשוט מכניס הרבה מאוד - - -
<אחיקם סטולר:>
אם העניין של "שינוי משמעותי" מוגדר יפה, כפי שרויטל סויד אמרה, אז אין בעיה. צריך רק להגדיר אותו, שלא יהיו חריגים. מיליון שקל זה נקי.
<נעמה מנחמי:>
אתה והשופטים אולי אנשים מאוד-מאוד אחראים, אבל אני חושבת גם על כל מיני אנשים שזה לא בראש מעייניהם הצהרת ההון.
<אחיקם סטולר:>
מדברים על אנשים בכירים, עם כל הכבוד. אנשים בכירים מטיבם של דברים יודעים על מה הם מדברים.
<היו"ר ניסן סלומינסקי:>
לא רק יודעים, רובם הגדול מגיש הצהרות למס הכנסה, והוא יודע כמה הוא שווה באמת.
<מרגלית בוטרמן:>
יש ברשויות מקומיות גם מנהלי מחלקות שעובדים בנושאים רגישים. הם לא בהכרח אנשים מאוד-מאוד בכירים, והמשכורות שלהם לא מאוד-מאוד גבוהות.
<בצלאל סמוטריץ (הבית היהודי):>
הם יגישו פעם אחת ואף פעם לא יגדל להם למיליון.
<היו"ר ניסן סלומינסקי:>
מה הבעיה? אם אין לו גידול, זה בסדר.
<בצלאל סמוטריץ (הבית היהודי):>
הבעיה שפסיכולוגית יש ערך לזה שאדם פעם בכמה שנים עושה חיתוך מצב, נותן דין וחשבון. אתה רוצה שאדם 20 שנה לא יגיש, אתה מפספס. 

<קריאות:>
- - -

<היו"ר ניסן סלומינסקי:>
רבותי, חשבנו שנעשה הצבעה היום.

<מרגלית בוטרמן:>
אם קניתי דירה להשכרה, זה נכס?

<אחיקם סטולר:>
מה שמכניסים בהצהרת הון על-פי הדין למס הכנסה. 

<מיכאל שפיצר:>
שווי הרכישה. מחיר הרכישה.

<אחיקם סטולר:>
מחיר הרכישה בעת רכישתו. לא עושים שום התאמות.

<רפי רכס:>
כך תעשה גם במניות?

<מיכאל שפיצר:>
באותה מידה שאם המניות יורדות, זה לא אמור להקל עליך, כי היה לך  את ה - - - לרכוש אותן.
<אחיקם סטולר:>
אם את היום צריכה להגיש הצהרת הון, מחיר הדירה שאת מדווחת עליה, זה לא המחיר שהיא שווה היום, המחיר שבו קנית אותה. יש לך את הדירה כבר 20 שנה, את מדווחת - - -
<מרגלית בוטרמן:>
אם אני אחליט למכור אותה ולגור בשכירות?
<מיכאל שפיצר:>
אז תצטרכי לדווח, כי המכירה נותנת לך את השווי הריאלי.
<אחיקם סטולר:>
ישאלו מאיפה גידול ההון הזה, תגידי: מכרתי את הדירה.

<היו"ר ניסן סלומינסקי:>
רבותי, בימים טרופים אלו שהבורסה יורדת ויש הפסדים, למי שיש, הוא יכול להרוויח מכל מיני מקורות, וההפסדים יתקזזו ולא יהיה לו שום שינוי משמעותי.
<בצלאל סמוטריץ (הבית היהודי):>
היועצת המשפטית העלתה עכשיו עוד שאלה, היא אומרת - - -
<דני חורין:>
ולכן עדיף בכל מקרה להרגיש הצהרה פעם בתקופה.
<היו"ר ניסן סלומינסקי:>
עדיף מההצעה הזאת?

רבותי, יש הצעה אחרת שאומרת שכדי לא להסתבך עם כל הדברים האלה לקבוע לא כל ארבע שנים, אלא נניח בכל שש שנים. מגישים הצהרת הון, נקודה. הארכנו את התקופה, לא מסתבכים עם שינוי משמעותי וכו', מגישים. כולם יודעים, והכול יהיה ברור.
<בצלאל סמוטריץ (הבית היהודי):>
אני בעד.

<היו"ר ניסן סלומינסקי:>
יש בזה הרבה היגיון.

<אוסאמה סעדי (הרשימה המשותפת):>
בהתחלת התקופה ובתום התקופה.
<היו"ר ניסן סלומינסקי:>
תמיד בתום התקופה.

<אחיקם סטולר:>
עם פרק זמן חובה, פעם בשמונה שנים.
<בצלאל סמוטריץ (הבית היהודי):>
לא. פעם בחמש שנים.

<היו"ר ניסן סלומינסקי:>
לא חמש, פעם בשש שנים. רבותי, פעם בשש שנים זה בסדר. יש בזה שכל.
<בצלאל סמוטריץ (הבית היהודי):>
ניסן, פעם בשנתיים, טוב נו ארבע וחצי...

<מיכאל שפיצר:>
שבע, זה המחזור שלנו.

<בצלאל סמוטריץ (הבית היהודי):>
לא מסתכלים רק עליכם, חבר'ה, עם כל הכבוד. קדנציה של קצינים בצה"ל זה שלוש שנים.
<היו"ר ניסן סלומינסקי:>
יועץ משפטי זה שבע שנים, נכון?
<אחיקם סטולר:>
נשיא, סגן נשיא זה שבע שנים.
<נעמה מנחמי:>
הטענה שלך שאתה לא צריך  - - -
<היו"ר ניסן סלומינסקי:>
תודה, רבותי, אנחנו חייבים לסיים, כי אנחנו עוברים לנושא אחר. נחשוב לפעם הבאה. יש כאן שתי הצעות. אני רק אסכם אותן שיהיה לחברי מה לחשוב. הצעה אחת אומרת שאנחנו מדווחים פעם בארבע שנים. אם יש שינוי משמעותי, אנחנו מגישים דיווח מלא, אם אין שינוי משמעותי, אנחנו רק מגישים הצהרה ולא צריכים לעשות כלום. עברו עוד ארבע שנים, שוב אם ההצטברות של ארבע השנים הביאה אותנו לשינוי משמעותי, אני צריך להגיש הצהרה. אם היא הביאה לשינוי משמעותי, אני צריך להגיש דוח. כך מתקדמים עד שמגיעים לשינוי משמעותי, ואז צריך להגיש הצהרה.

<אלעזר שטרן (יש עתיד):>
למה פעמיים?

<רויטל סויד (המחנה הציוני):>
זאת אפשרות אחת.

<היו"ר ניסן סלומינסקי:>
זאת אפשרות אחת. האפשרות השנייה היא לרדת מכל הנושא של שינוי משמעותי, בלגן וכו' ולקבוע אחת לשש שנים אדם צריך להגיש - - -
<מיכאל שפיצר:>
שבע שנים.
<בצלאל סמוטריץ (הבית היהודי):>
אני מציע אחת לחמש שנים.

<אלעזר שטרן (יש עתיד):>
יש לי גם הצעה. אותו דבר, רק פעם אחת אתה מגיש הצעה, ואחר-כך רק אם יש שינוי משמעותי.
<בצלאל סמוטריץ (הבית היהודי):>
בסדר, זה היה - - -

<אלעזר שטרן (יש עתיד):>
זה לא היה, זה ארבע ואחר-כך ארבע. למחוק את הארבע שנים. פעם אחת אתה מגיש, ואחרי זה - - -

<בצלאל סמוטריץ (הבית היהודי):>
לא רצינו את זה כי אתה מכניס את העמימות של מה זה נחשב שינוי משמעותי ומה לא.

<רויטל סויד (המחנה הציוני):>
בדיוק. כן ידעת, לא ידעת, מה זה שינוי משמעותי.

<אלעזר שטרן (יש עתיד):>
בהצעה השנייה אין שינוי משמעותי. בהצעה שאומרת ארבע שנים וארבע שנים.

<היו"ר ניסן סלומינסקי:>
כל ארבע שנים, אבל רק אם יש שינוי משמעותי, שזה מיליון שקל.

<אלעזר שטרן (יש עתיד):>
אם אין שינוי משמעותי?
<היו"ר ניסן סלומינסקי:>
הצהרה שלא חל שום שינוי, וגמרנו - -

<בצלאל סמוטריץ (הבית היהודי):>
פעם בחמש שנים מגישים הצהרה.

<היו"ר ניסן סלומינסקי:>
- - אתה לא צריך. עברו עוד ארבע שנים, אם כתוצאה מההצטברות של השנים יש שינוי משמעותי, אתה צריך להגיש הצהרה חדשה. אם אין, אתה רק נותן הצהרה שלא חל שום שינוי וממשיך הלאה עד שיגיע רגע שבו יש שינוי משמעותי.
<אלעזר שטרן (יש עתיד):>
אתה מגיש רק פעם אחת או פעמיים?

<היו"ר ניסן סלומינסקי:>
תלוי. אם אין לך שינוי משמעותי, אתה יכול להתקדם הלאה בלי להגיש.
<אלעזר שטרן (יש עתיד):>
אחלה. אם אין שינוי משמעותי, אתה מגיש רק פעם אחת.
<היו"ר ניסן סלומינסקי:>
פעם אחת.

<אלעזר שטרן (יש עתיד):>
אחרי זה רק כשיש שינוי משמעותי.

<אחיקם סטולר:>
שינוי משמעותי הוגדר כשינוי של מיליון שקל.
<היו"ר ניסן סלומינסקי:>
כן, זו הצעה אחת, והצעה שנייה אומרת שמאחר שזה מסובך ואתה לא יודע מה נכנס בפנים ומה לא נכנס בפנים, ואז יכול להיות שאתה מפסיד קצת בשוק מניות, אבל אתה יכול להרוויח ממקום אחר בלי לדווח על זה, כי זה יאזן אותך – אמרו: בואו נרד מהכול, נאריך את התקופה, לא בכל ארבע שנים, אלא בכל שש שנים, אבל להגיש הצהרה בכל שש שנים. אלה שתי האופציות שנחשוב עליהן ונתקדם.
<אלעזר שטרן (יש עתיד):>
גם על המיליון שקל.

<היו"ר ניסן סלומינסקי:>
רבותי, אני מודה לכולם על הדיון. 

<הישיבה ננעלה בשעה 11:59.>

